Донъяның бер биҙәген һаҡлау юлы - Юлдаш\nШәрипов Фәнзил Гөлфиә Юнысова һүҙҙәре. Йылмаяйыҡ әле бер - Фәнзил Шәрипов көйө\nТаңһылыу Ҡарамышева һүҙҙәре. Күҙ нурым - Салауат Низаметдинов көйө - Шәйхуллин Илшат\nДонъяның бер биҙәген һаҡлау юлы https://bash.news/yuldash/21011_donyanyn-ber-bizegen-haklau-yuly\n- Һуңғы арала йәмғиәттә үҙәккә башҡорт ғаиләһе көнөн булдырыу мәсьәләһе даими сыға килә һәм бының нигеҙендә, бер ниндәй статистикаға таянмай ҙа белдереп булалыр - күпселектең, ҙур күпселектең уны хуплауы ята. Башланғыс көнкүреш ауырлыҡтарынан, иҡтисади һағайыу-хәүефләнеүҙәрҙән ялҡҡан, быйылғы ҡыштың яу булып яуған ҡарынан талған күңелдәрҙе һирпеп асып ебәрҙе шикелле.\nКөндө тап 1 мартҡа тәғәйенләргә тәҡдим ҡылыныуы ла үҙенекен итәлер - календарҙа ғына булһа ла яҙ яҡын бит, көҙҙән бирле йыйырылған донъя яҙыла башлар ҙа инде оҙаҡламай.\nҺүҙҙе артабан да ошолай - өҫтәрәк, нәҫерсә тиек микән, дауам да итке килә. Мәҫәлән, ана шул ғаиләгә бәйләп. Яҙҙың шытым биреүенә, үрсем килтереүенә ишаралап. Үрсемдең йылы хәстәр, йылы хистәр булғанда ғына камил үҫкәненә тоҫмаллап. Һәм һүҙ ыңғайында шулай булғылар ҙа, бәлки, әммә беҙгә ошо, юғарылағы тойғолар менән бер рәттә, түбәндәрәкке, донъя көтөү кимәлендәге, мәсьәләләр ҙә мөһим. Шуларҙы ҡарайыҡ әле.\nҠыҫҡаһы, бөгөнгө тема - Бөтә донъя башҡорттары Ҡоролтайы Башҡарма комитетының 1 мартты Башҡорт ғаиләһе көнө тип иғлан итеү тәҡдиме.\nТапшырыуға әҙибә һәм йәмәғәт эшмәкәре Мәрйәм апай Бураҡаеваны саҡырҙыҡ, сөнки иртәгә, 1 мартта, ошо мәсьәлә буйынса ултырышта, уның да сығыш яһары көтөлә. Сығыштың ҡайһы бер өлөштәрен, төп фекерҙәрҙе, моғайын, әле үк ишетербеҙ ҙә.\nРәзиф Рәпиев: "Ир смартфонда, ҡатын планшетта. Ниндәй бала ҡайғыһы булһын"\n14:38, 01 мар\nЭшҡыуарлыҡ - киләсәкте тойоу һәм унан файҙа алыу\n15:15, 27 фев\n14:18, 10 фев


Торлаҡһыҙлыҡ мәсьәләһен үҙ башы аша кисергәндәр генә "кешесә йәшәү шарттары"ның нәмә икәнлеген яҡшы аңлайҙыр ул. Айырыуса фатирһыҙ интеккән йәш ғаиләләр был киҫкен мәсьәлә менән яҡшы таныш. Бәхеткә ҡаршы, беҙҙең республикала торлаҡ шарттарын яҡшыртыуға мохтаждарға ҡарата иғтибар ҙур. Әлеге ваҡытта торлаҡ төҙөлөшө һәм граждандарҙы арзан торлаҡ менән тәьмин итеү мәсьәләләре ҙур әһәмиәткә эйә һәм республиканың социаль сәйәсәтендәге өҫтөнлөклө йүнәлеш булып тора. Республикала күрелгән саралар һөҙөмтәһендә йыл һайын торлаҡ төҙөлөшө күләме арта. 2008 йылда 2 млн 351 мең кв. м торлаҡ файҙаланыуға тапшырылды, был 2007 йылға ҡарағанда 26,6 процентҡа күберәк. Арзанлы йорттар төҙөлөшөн үҫтереү өсөн республикала тейешле норматив- хоҡуҡи база булдырылды. Башҡортостан Республикаһы Хөкүмәтенең "Үҙ йортом " маҡсатлы программаһы Өфө районының Шамонин, Жуков, Дорогин ауылдарында бойомға ашырыла. Йорттарға 35 йЩшкЩ тиклемге йәш ғаиләләр, торлаҡҡа мохтажлыҡ кисергән, дөйөм ятаҡтарҙа, коммуналь фатирҙарҙа, айырымланма“ан аралаш бүлмәләрҙә ике һәм унан да күберәк ғаиләләр бергә бер бүлмәлә һәм ике бүлмәле фатиҙарҙа йәшәгән бюджет өлкәһе хеҙмәткәрҙәре дәғүә итә ала.\nБР Торлаҡ төҙөлөшө фондының аҙ ҡатлы төҙөлөш бүлеге начальнигы Ильдар Мөхәмәтшин һөйләүенсә, "Үҙ йортом" программаһы буйынса торлаҡтың 1 кв. метры 8 меңдЩн 12 мең һумға тиклем тәшкил итә, ә ғәҙәти коттедж төҙөлөшөндә бер квадрат метрҙың хаҡы 35 мең һумдан да кәм түгел. Программала ҡатнашыусыларға 54, 72 һәм 90 кв. метрлы йорттар тәҡдим ителә. Ағас буранан һалынған 54 кв. метрлы иң арзан йорттоң хаҡы 450 мең һум. Шамонин, Жуков һәм Дорогин ауылдарындағы шәхси йорттар төҙөлөшө районында инженер коммуникацияларын төҙөүгә бюджеттан 350 миллион һумдан ашыуыраҡ аҡса бүленде. Йәшәгән урындары буйынса социаль торлаҡҡа сиратта торған граждандарға 10-12 сутыйер участкаһы бер тапҡыр милеккә бушлай бирелә, ә Торлаҡ төҙөлөшө фонды аша 5 йылға йыллыҡ 8 процент ставкаһы менән 300 мең һум займ бүленә. Төҙөлөш өсөн кәрәк булған сумманы граждандар үҙҙәре индерә.\nАғымдағы йылдың 8 октябрендә республикала тәүге йәш ғаиләләргә торлаҡ сертификаттары тапшырылды һәм шунда уҡ тигәндәй бында төҙөлөш гөрләй ҙә башланы. Бөгөн йәш ғаиләләр ҙең күбеһе үҙ йорттарының асҡысын алған да инде. Ә ҡайһы бер бәхетлеләр хатта өй туйлап өлгөргән. Мәҫәлән, Ильдар менән Алһыу Әһлиуллиндар ошондай бәхетле ғаиләләрҙең береһе.\nУларҙың тарихы күпселек йәш ғаиләләргә хас. Алһыу Өфөгө 1999 йылда Башҡорт дәүләт университетына журналистика факультеты на уҡырға инә. Студент йылдарында һөйгәне Ильдары менән таныша. Ул ваҡытта Ильдар төҙөлөштә эшләһә лә, үҙенең торлағы булмай, коммуналь фатирҙа ата-әсәһе менән бергә йәшәй. Туй үткәргәндән һуң, Алһыу ҙа шунда күсеп сыға. Улдары Инсаф тыуғас, айырым йәшәргә ҡарар итәләр. Аҡса яғы ҡыҫынҡы булғанлыҡтан, Нижегородканан иҫке генә өй табып, шунда йәшәй башлайҙар. Әлбиттә, эш хаҡының күп өлөшөн фатир өсөн түләгәс, иҫәпле генә йәшәргә тура килә.\n- "Үҙ йортом" программаһы булыуы беҙҙе бәхетле итте,- ти Алһыу. -Кәрәкле документтарҙы йыйып, көтә башланыҡ, шунан һуң беҙгә подрядсы табып, йортто ниндәй материалдарҙан һалыуҙы асыҡлау ҙы һоранылар. Ильдар төҙөлөштә эшләгәс, ул барыһын да үҙе һайланы. 72 квадрат метрлыҡ йорт 735 мең һум тәшкил итте. Торлаҡ төҙөлөшө фонды аша беҙ 5 йылға йыллыҡ 8 процент ставкаһы менән 300 мең һум займ алдыҡ. Төҙөлөш өсөн кәрәк булған сумм аны кредит алып ҡапланыҡ.\n- Ильдар евроремонт менән шөғөлләнгәс, беҙгә еңелерәк ту ра килде, ҡулынан килгәндең барыһын да үҙе эшләргә тырышты. Мәҫ әлән, электр энергияһын беҙгә 65 мең һумға үткәрергә тәҡдим иткәнд әр ине, Ильдар үҙе тотоноп, ни бары 40 мең һумға төштө был эш. Кана лизация үткәреүҙе лә үҙ көсөбөҙ менән сығырға булдыҡ һәм 10 мең һум аҡса тотондоҡ, ситтән яллаған осраҡта беҙҙең 35 мең аҡсабыҙ китер ине. Шулай итеп, осһоҙораҡ юлдар эҙләнек, әммә йортобоҙ бик матур ,нурлы, иркенләп йәшәргә генә ҡала. Ике ай тигәндә матур итеп емонт эшләнек, Президентҡа йортобоҙҙо күрһәтергә тигәндә, йортҡа газ ғына үткәрелмәгәйне. Уныһын да, матди ярҙам булм аһа ла,тиҙ арала үткәрҙеләр.\n- Тәүҙә өс бүлмәле йортта йәшәү сәйер ине,- тип һөйләй ө й туйлаусылар. - Элек йәшәгән бәләкәй генә бүлмә түгел инде. Б өгөн ҡыуып сығарырҙармы хужалар, иртәгәме, тип йәшәмәйбеҙ.\n- Һеҙҙән башҡа бында өс-дүрт ғаилә генә йәшәй, ҡурҡыныс түгелме?\n- Бер ҙә ҡурҡыныс түгел, дөм ҡараңғы урамдар булһа ла, д өрөҫөн генә әйткәндә, Нижегородкала йәшәгәндә, ҡурҡынсыраҡ ине. Бында әллә үҙеңдең өйөң булғанғамы, бөтә нәмәлә шатлыҡ килтерә ке үек. Унан һуң ҡурҡып ултырырға ваҡытыбыҙ юҡ беҙҙең. Бынан тыш, биҫтәгә ингән урында ғына шлагбаум ҡуйылған, һаҡсылар бар.\n- Шамонинда йорттарҙы ямғырҙан һуң үҫкән бәшмәк шикелле үҫәтиҙәр, был ысынмы?\n- Сертификат алған осорҙа бында буп-буш ялан ине, хәҙер инде яңы 874 йорт төҙөлөп ята. Уларҙың һаны тағы ла артасаҡ.\n- Ә йорттарҙың сифаты нисегерәк һуң?\n- Беҙ үҙебеҙҙең подрядсыларыбыҙға бик рәхмәтлебеҙ. Майҙан августҡа тиклем төҙөлгән йортта бөтә эштәр ҙә юғары сифат ме нән башҡарылған. Стеналар тигеҙ, тәҙрәләр матур, ел үтерлек түге л. Беҙтөҙөүселәр эргәһен лә йыш килдек, улар беҙҙең теләктәрҙе иҫә пкәалырға тырышып торҙо. Бүлмәләрҙең майҙанын, йорттоң проектын да беҙ үҙебеҙ билдәләнек. Быйыл торлаҡ төҙөлөшөнә бөтә кимәлдәге бюджеттан 10 миллиард һумдан күберәк аҡса һалыу планлаштырыла. Шулай итеп, республ ика Хөкүмәте халыҡтың торлаҡ проблемаһын хәл итеү өсөн мөмкин булғандың барыһын да эшләй һәм файҙаланырға тырыша.\nОлег Яровиков һәм Андрей Старостин фотоһы.


Гелән яңыртып тора13.06.2014\nАтҡаҙанған агроном В. Корнилов бер квадрат метр майҙанда ике килограмдан ашыу еләк үҫтереп алыуға өлгәшә. Сере ябай ғына уның. Еләк түтәлен бер урында өс йылдан артыҡ тотмай. Еләкте ул майҙан сентябргә тиклем өҙлөкһөҙ үрсетә. Яҙын ҡышлап сыҡҡан мыйыҡтарҙы, йә көҙҙән күмеп ҡалдырылған үҫентеләрҙе ултырта. Йәй иһә еләк сәскә атҡанға тиклем ебәргән мыйыҡтарҙы ергә батыра, көҙ уңыш йыйғандан һуң шытҡан үҫентеләрҙе файҙалана.\nЕләк үҫтереүҙең төп шарттары:\n1. Ултыртылған төптәрҙән тыш, яңы мыйыҡтар аҙна һайын ҡырҡылып тора. Был бик мәшәҡәтле эш, әммә ҙур уңышты тәьмин итә.\n2. Киң таралған ысул: рәт эсендә еләктәр араһында мыйыҡтар ҡалдырыла, ә рәт араларына таралғандары ҡырҡылып тора. Был осраҡта 30 см киңлегендәге таҫма рәт барлыҡҡа киләсәк.\nТүтәл эшләгән саҡта бер квадрат метр майҙанға 4-6 кг "Бионекс" йәки 70 г "ГУМИ-ОМИ-клубника" препараты һәм бер күнәк компост индерелә. Мыйыҡтарҙың тамыры ултыртыр алдынан "ГУМИ-фитоспорин-М" иретмәһендә эшкәртелә. Ултыртыу схемаһы ике таҫма рәүешендә, һәр таҫмала икешәр рәт: рәт аралары – 70, таҫма араһы – 40, еләк аралары – 20 см.\nЙәш үҫентеләргә көн аша һыу һибергә кәрәк. Япраҡ ебәргәс, аҙнаға бер һығарыу ҙа етә. Беренсе йылда туҡландырмаһаң да ярай. Икенсе һәм өсөнсө йыл плантациянан уңышты йыйғандан һуң "ГУМИ-ОМИ" менән ашлайҙар. Күберәк сәскәләнһен һәм сирҙәргә бирешмәһен өсөн бер-ике тапҡыр "Фитоспорин" менән эшкәртелә. Был саҡта еләк таҙа һәм эре буласаҡ.


Уңыш - ниндәйҙер тонналар ғына түгел ул - Юлдаш\nИшморатов Фәнүр Аҡ бәхеттәр һөйөндөрһен\nиркәм - Фирзәр Мортазин көйө һәм һүҙҙәре. Ҡайтсы - Ишембаев Илнур\nЭлмира Байназарова һүҙҙәре. Бәхетле бул - Рәфис Ишбаев көйө - Ишбаев Рәфис\nРезеда Вәлиева һүҙҙәре. Яраттым шул яраттым - Артур Туҡтағолов көйө - Туҡтағолов Артур, Исҡужина Миңзифа\nУңыш - ниндәйҙер тонналар ғына түгел ул\nУңыш - ниндәйҙер тонналар ғына түгел ул https://bash.news/yuldash/12107_unysh-nindejzer-tonnalar-hyna-tugel-ul\n- Бөгөн үҙәктә ауыл хужалығы булыр. Сираттағы тапҡыр шулай, сөнки, минеңсә, был хаҡта һүҙ, күпме әйтелһә лә, артыҡ булмаҫ. Сәбәбе - моғайын, уның иҡтисадтағы бер тармаҡ ҡына түгел, ә ауыл тормошо ла булыуындалыр. Һәм уларҙы айырым ҡарап та булмай, тырышырға ла кәрәкмәй: банк өлкәһе түгел бит - хеҙмәтең теүәл эш сәғәттәренән генә тормай. Бында ергә ерегеү, уның менән бергә һулау, уны хәстәрләү һәм башҡалар, бөтәһен дә теҙеп тормайыҡ, кәрәк. Кире яҡлап, тормош яҡлап ҡарағанда ла, хатта бүтән һөнәр эйәһе булһаң да, ауыл ерендә йәшәгәсең, шарттарың булһа, ана шул ауыл хужалығы менән шөғөлләнергә тейешһең. Ә, бөгөнгө иҡтисади күренештәрҙе, нефть хәлдәрен, халыҡ-ара кимәлдә Рәсәйгә ҡырын ҡаралғанын иҫәпкә алғанда, хатта - бурыслыһыңдыр ҙа. Шәхси мал, ҡош-ҡорт тотоуҙы күҙҙә тотам.\nНефть осһоҙая, һум арзаная, доллар менән евро, ярышып, ҡиммәтәйә, психологик кимәлдәр һаман үтелә бара, тигәндән, быйыл Рәсәйҙә һөт етештереү 30 миллион тонналыҡ әлеге психологик барьерҙан түбән төшөрө фаразлана бит әле. Бөгөн, ябай әйткәндә, һөтсөләрҙең сираттағы съезы эшләй һәм уның алдынан белгестәр ошо фаразды яһаны. "Консерватив" тип аталған сценарий буйынса, әлбиттә. Бынан тыш "оптимистик" тигәне лә бар һәм булырға тейеш тә, бына унда һөт һауыу эре ойошмаларҙа 2015 йылдағыса ҡалһа, фермерҙарҙа 4-5 процентҡа артһа, шәхси ярҙамсыл хужалыҡтарҙа 3-5 процентҡа кәмеһә, бәлки, 30 миллиондан күберәк тә булыр, тип өмөтләнелә. Сәбәптәре күп, шул иҫәптән - һумдың девальвацияһы арҡаһында, үҙҡиммәттең үҫеүе, ә бына һөт хаҡының артмауы, йәнә лә һөт малсылығында эшләгән инвестиция проекттарының туҡталып тороуы, яңыларының булмауы һәм башҡалар. Ҡырҙан, алыҫтағы сит илдәрҙән, бындай ризыҡ алыу хәҙер 20 процент самаһына кәметелде, беләбеҙ, ләкин бушаған ярыҡты үҙебеҙҙең продукция, бик көтөлһә лә, әллә ни тултырманы ла ҡуйҙы. Уны Беларусь аҙығы биләне. Биләне, сөнки конкурентлылығы юғарыраҡ баһалана.\nИғтибар ителгәндер: йорт яны кәртәләрендә һөттөң кәмере күҙ аллана һәм тенденцияның шулай барыры ла фаразлана бит әле. Ошо көндәрҙә Гайдар форумы үтте һәм унда "Донъяның аҙыҡ-түлек картаһында Рәсәйҙең урыны" тигән, бына был юлы исмаһам, аныҡ, ябай аталған дискуссия ойошторолғайны бит. Унда һөт малсылығы үҫешенең төп стратегияһы барыбер ҙә: "Халыҡтың хужалығынан индустриаль етештереүгә барабыҙ" формулаһына ярашлы булырға тейеш, тип белдерелде. Йәғни, шулай ҙа - индустриалләштереү. Ә был - киңәйеү ҙә, юғары технологиялар ҙа. Ә файҙаһы ни дәрәжәлә булыр икән? Был һорауҙы ла бирмәй булмай, сөнки ауыл хужалығы был, евротәҙрә яһау түгел. Бында ни саҡлы күберәк етештерәһең, һәр тауарға үҙҡиммәт шул хәтлемгә әҙерәк килеп сыҡмай шул. Ауыл хужалығына был тура килмәй ҙә ҡуя, сөнки тере организмдар менән эш ителә, ә улар ауырый ҙа, яңылыш туҡлана ла. Бына ошоларға ҡарамаҫтан, ҡоролоҡтар булһа ла табыш гарантияланған система, дәүләт ярҙамының шундай һәйбәт моделе эшләһә лә бит… Бында страховка институтының да ныҡ таяу икәнен беләбеҙ.\nӘ инде эрелек, уртасыллыҡ йәки бәләкәйлеккә килгәндә, ауыл хужалығында барыһы ла булырға тейештер: көтөү күрке - сыбарлыҡ. Ни өсөн кәрәктәр? Сөнки, береһе абынһа ла, икенсеһе һөрөнмәй ул, кәрзиндәге бөтә йомортҡалар ҙа бер юлы һытылмай.\nСтудия ҡунағы - Башҡорт АССР-ының атҡаҙанған ауыл хужалығы хеҙмәткәре Зәки Ҡаҙыҡов.


Ибрам менән Лут бик ҙур байлыҡҡа эйә була. Улар мөлкәтте бүлешәләр ҙә, Лут Иордан яғына китә, ә Ибрам Ҡәнғән эргәһендә урынлаша. Аллаһ яңынан был ерҙәр уның тоҡомдарына булағын раҫлай. Ибрам Хеврон янында Мамре имәнлеге буйында йәшәй башлай (Башл.13). Бер саҡ Ибрамға Содомға Элам батшаһы Кедорлаомерҙың һөжүм итеүе һәм шунда йәшәгән ҡустыһы Лутты, ҡала кешеләрен, байлыҡтарын алып китеүе тураһында хәбәр итәләр. Ибрам тиҙ генә 318 ҡолон алып, баҫҡынсыларҙы ҡыуа сыға. Хова янында уларҙы ҡыуып етеп, кешеләрҙе әсирлектән ҡотҡара, байлыҡтарын кире ҡайтара. Ибрамға рәхмәт йөҙөнән Содом батшаһы мөлкәт бирергә була, әммә Ибрам унан баш тарта, сөнки үҙен кемдең дә булһа байыттым тип әйтеүен теләмәй. Үҙ кешеләренә бирелгән бүләктәрҙе Ғәнергә, Эшколға һәм Мамрийға тарата\nАллаһ был хәлдәрҙән һуң йәнә Мысыр йылғаһынан Евфратҡа тиклем ерҙәр уның тоҡомдарына ҡаласағын, башта уларҙың ҡоллоҡҡа эләгәһен, әммә һуңынан ҡотолорон һәм байырын белдерә. Ибрам Аллаһтың талабы буйынса өс йәшлек тыуса, өс йәшлек кәзә, өс йәшлек тәкә, алатуба менән күгәрсенде ҡорбанға килтерә. (Башл.15). Мәгәр Сара түлһеҙ була, үҙе урынына ҡолиәһе Һәжәрҙе иренә тәҡдим итә. Ауырға ҡалғас, Һәжәр Сараға өҫтән ҡарай башлай, Сара иһә Ибрамға дәғүә белдерә. Ибрам Сараға хеҙмәтсе менән ни эшләһә лә рөхсәт икәнен әйтә. Һәжәр хужабикәһенең йәберләүҙәренә түҙмәй, сүлгә ҡаса. Ҡоҙоҡ янында уға фәрештә тап була һәм кире ҡайтырға бойора. Аллаһ уның ялбарыуҙарын ишеткәнен, Исмәғил (Тәүратта — Измаил) исемле улы булырын хәбәр итә. Улы тыуғанда Ибрамға 86 йәш була (Башл.16).\nСарра ул таба. Йөҙ йәшлек Авраам уға Исхаҡ тип исем ҡуша һәм һигеҙенсе көнгә сөннәтләндерә. Һәжәрҙең улы Исмәғил Исхаҡтан көлә. Сарра, асыуланып, быны иренә ошаҡлай. Ибраһим, икмәк менән һыу биреп, Һәжәрҙе улы менән сығарып ебәрә. (Башл.21).\nАвраам // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том). — СПб., 1890—1907. (рус.)\nhttps://ba.wikipedia.org/w/index.php?title=Ибраһим&oldid=1078209 ҡабул ителгән\nПоследний раз редактировалась 28 сентябрь 2021 в 19:03\nБыл бит һуңғы тапҡыр 19:03 28 сентябрь 2021 үҙгәртелгән.


Беренсе түгел, ә бер сменалы мәктәптә уҡыу отошло » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Белем һәм тәрбиә » Беренсе түгел, ә бер сменалы мәктәптә уҡыу отошло\nБеренсе түгел, ә бер сменалы мәктәптә уҡыу отошло 19.05.2017 // Белем һәм тәрбиә\n“Улым биш йыл буйы икенсе сменала уҡып яфа сикте, уның ыҙалағанын күрһәгеҙ икән. Ислам – тәбиғәте менән “һабантурғай”, кис сәғәт нисәлә йоҡларға ятыуына ҡарамаҫтан, бик иртә уяна. Әлбиттә, дәресен әҙерләүгә лә, йорттағы бүтән төрлө эштәрҙе башҡарырға ла ваҡытын еткерә. Әммә сәғәт 1-ҙән һуң мәктәпкә бармау өсөн бөтәһен дә эшләргә әҙер ине. Икенсе сменалағы уҡыуҙы баламдың ихтыяр көсөнә ҡаршы килеү тип ҡабул иттем. Әле лә, ҡайһы бер мәктәптәрҙә уҡытыу төштән һуң да бара икән тип ишетелеп ҡала. Уны бер сменала ғына ойошторорға булмаймы?” – тип яҙа хат авторы.\nӘлбиттә, бәкәлгә һуҡҡан ошо проблема республика етәкселегенең даими күҙәтеүендә, мәктәптәрҙе бер сменаға күсереү эҙмә-эҙлекле тормошҡа ашырыла, ул – өҫтөнлөклө йүнәлештәрҙең береһе. Хәйер, Башҡортостан Башлығы Рөстәм Хәмитов Дәүләт Йыйылышы – Ҡоролтай депутаттарына Мөрәжәғәтнамәһендә тиккә генә был мәсьәләгә айырым туҡталманы.\n– Мәғарифҡа идара итеүҙә ил Хөкүмәте дүрт төп йүнәлеште билдәләне. Беренсеһе – заманса мәктәп мөхите тыуҙырыу. Мәктәптәрҙе тейешенсә йыһазландырып һәм инфраструктура менән тәьмин итеп төҙөргә кәрәк. 2020 йылға республикала яңы объекттар һалыу, ғәмәлдәгеләрен реконструкциялау, капиталь төҙөкләндереү иҫәбенә 26 меңдән ашыу уҡыу урыны булдырыу бурысы тора, 2025 йылға балаларҙың барыһы ла бер сменала уҡырға тейеш, – тине Рөстәм Зәки улы үҙенең йөкмәткеле сығышында.\nПсихологтар иҫбат итеүенсә, әҙәм балаһының эшкә һәләтлелеге һәм теләге, айырыуса үҫеп килеүсе йәш быуындыҡы, төштән һуңға ҡарағанда, иртәнге сәғәттәрҙә күпкә юғары. Был осорҙа һәр кем үҙен үтә теремек тоя, төрлө идеялар менән яна, киләсәккә маҡсаттар билдәләгәндә лә теүәл һәм әүҙем. Төштән һуң иһә хеҙмәттә һүлпәнлек күҙәтелә, хатта ошо арауыҡты ҡайһы берәүҙәр ҡояш байырға әҙерләнеү менән дә сағыштырыусан.\n– Ғәҙәттә, бәләкәйҙән баланы киске сәғәт ундар тирәһендә йоҡларға һалыу һәм иртә менән уятыу тәртибе йәшәй, быны тормош беҙҙән талап итә, – ти балалар психологы Гөлиә Мәхмүтова. – Әгәр улай түгел икән, атай-әсәй – эшкә, ә улы йәки ҡыҙы балалар баҡсаһына һуңлаясаҡ. Тәүгеһенең бигерәк тә насар тамамланыуы ихтимал. Ошо балалар баҡсаһынан һуң ул бүтән бер ҡайҙа ла түгел, ә тура мәктәпкә атлап инә. Ярай, унда ла иртәнсәк уҡырға барһа, бик тә хуп. Ҡайһы бер белем усаҡтарында уҡыусы баланың икенсе сменала, тимәк, төштән һуң уҡыуы уның өсөн ауыр йөк һанала. Был ғәмәлдә дөрөҫлөккә тап килә.\nУл бер нисә ай һуҙымында 100 баланың ҡылыҡ-холоғон яҡындан өйрәнгән: бер өҫтәлдә туҡланған, уйнаған, тәбиғәткә сыҡҡан, хатта бер бүлмәлә йоҡлаған, ҡыҫҡаһы, улар тормошона ҡыҫылып инеп, урталарында ҡайнап йәшәгән. Ҡояш арҡан оҙонлоғо күтәрелгәнсе иҙерәп йоҡларға яратҡан икәүҙе иҫәпкә алмағанда, бүтән тиҫтерҙәре иртә тороу яҡлы булған. Был – бер.\nИкенсенән, балаларҙың хәүефһеҙлеге тураһында ла оноторға ярамай. Көндәлек тормоштан ябай ғына миҫал. Иртән ата-әсәһе менән бергә балалары ла, өйҙөң ишеген бикләп, төрлөһө төрлө яҡҡа сығып китә. Был осраҡта өлкәндәргә борсолорға урын юҡ, ғәзиз кешеләре ышаныслы урында булғас, күңелдәре тыныс. Юғиһә, үҙҙәре – эштә, ә балалары өйҙә яңғыҙы ҡалған саҡта, ҡасан йоҡонан торҙолар, нимә ашанылар, мәктәпкә һуңламанылармы, тышҡа сыҡҡанда ишекте бикләнеләрме икән, тип мейеләрен мең һорау быраулаясаҡ. Өҫтәүенә, ҡараңғыла йөрөү бигерәк тә хәүефле (бөтәһенең дә ҡаршы алырға мөмкинлеге лә сикләнгән).\nӨфө дәүләт нефть техник университеты студенты Фаягөл Хасбуллина, башланғыс кластарҙы һанамағанда, ете йыл буйы төштән һуң уҡыған.\n“Һөйрәлә-һөйрәлә сәғәт 2-се яртыла мәктәпкә китә торғайным, – тип башланы һүҙен әңгәмәсем. – Уның ҡарауы, туйғансы йоҡлайһың. Әгәр быға хәтлем таҙа класҡа аяҡ баҫһаҡ, икенсе сменала уҡый башлағандан алып үҙебеҙҙе йыйыштырылмаған өйҙә кеүек хис итә торғайныҡ. Парталар ҡыйыш-мыйыш ултыра, аҫтары тулы ҡағыҙ – унда нимә генә юҡ! Ә иҙәндең бысраҡлығы хаҡында телгә алыу артыҡ. Шунда уҡ уҡыу кәйефе юҡҡа сыға, күңел төшә лә ҡуя. Өлкән кластарҙа иһә, был беҙгә ҡағылмаһа ла, әхирәтем менән тиҙ генә йыйыштырып ала торғайныҡ кабинетты”.\nФаягөл Хасбуллинаның һүҙҙәренә ҡарағанда, кискә ҡарай сатлама һыуыҡтар ҡурҡытыуы етмәгән, урамдың ҡараңғылығы ла үҙәккә үткән. Ауыл ҙур, ә эңер төшкәс, урамда кемдәр генә эт һуғарып йөрөмәй! Өҫтәүенә, уҡытыусыларҙың күпме генә үтенеүенә ҡарамаҫтан, ауылдаштарының уҫал эттәрен сынйырҙан иртә ысҡындырыуы тамам йөҙәткән. Дүрт аяҡлы дуҫтарҙан сумка ярҙамында ғына ҡотолоу мөмкин дә түгел, шуға күрә абзыйы дубинкаға оҡшаған имән таяғы әҙерләп биргәне хәтерендә. Ул күп осраҡта бәләнән ҡурсалаған.\nӨсөнсөнән, белем биреү учреждениеларында барлыҡ түңәрәктәр һәм секциялар төштән һуң үткәрелә. Әйтәйек, бындай осраҡта малайҙар – бокс, каратэ, самбо ише спорт секцияларынан, ә ҡыҙҙар сигеү-бәйләү кеүек ҡул эштәренә өйрәнеүҙән мәхрүм буласаҡ. Кемгә нисектер, миңә иһә баланы мәктәп йылдарында һәр йәһәттән дә үҫтереү сараһын күреү зарур. Был һис кенә лә уны артыҡ йөк менән күмеү тигәнде аңлатмай. Һуңынан һеҙгә бындай хәстәрлегең өсөн рәхмәт кенә уҡыясаҡ, иманым камил.\nШәхсән үҙебеҙгә килгәндә, студент ҡыҙым да, әле мәктәптә уҡып йөрөгәне лә, беренсе сменала уҡығанлыҡтан, һәр ваҡыт төштән һуң күп түңәрәктәрҙә шөғөлләнде, мәктәп тормошондағы бүтән төрлө сараларҙа ҡатнашты. Әгәр ҙә икенсе сменала уҡыһалар, бейеү, драма түңәрәктәрен, бүтән төрлө ҡыҙыҡлы сараларҙы күрмәҫ тә, белмәҫ тә ине. Һәр береһе бер нисә көнгә, хатта аҙнаға алдан график төҙөгән. Иң мөһиме, исемлектәге һәр пункт теүәл үтәлә. Әлбиттә, бөтәһен дә бер ҡалыпҡа һалырға ярамай. Белеүемсә, төштән һуң уҡығандар ҙа бөтә ергә лә өлгөрә. Икенсе сменала уҡыу алымы тарҡаулыҡҡа юл аса тиһәләр ҙә, минеңсә, был осраҡта көн тәртибен саҡ ҡына үҙгәртһәң, барыһы ла үҙенең урынына ултырасаҡ.\nМәғариф ветераны Мәфтуха Камалетдинова фекеренсә, икенсе сменала дәрес биреү финанс яғынан яҡшы булһа ла, уның һаулыҡҡа зыяны ныҡ ҙур. Йәш саҡта нисек тә түҙәһең, ә бына өлкәнәйә килә арыта, таушалыу үҙен һиҙҙертә башлай. “Иртәнсәк дәрт ташып торһа, төштән һуң “ваҡытты үлтереү” өсөн төрлө хәйлә уйлап табаһың”, – тип ысынбарлыҡты асып һалды ул. Йәшерен-батырын түгел, мөғәллимгә өҫтәмә сәғәттәр алыу хеҙмәт хаҡына туранан-тура бәйле. Бөгөн аҙнаһына 18 сәғәт дәрес биргән уҡытыусы бармаҡ менән генә һанарлыҡ икәнен беләм. Улары иһә үҙ һөнәре буйынса түгел, ә бүтән эш менән мәшғүл. Шуға күрә лә артыҡ сәғәттәр алырға атлығып тормайҙар.\n– Ҡыңғырау шылтырағас, инде генә дәрескә инеп ултырһаҡ, йыйыштырыусы апайыбыҙ килеп инә лә күнәктәге һыуын тас та тос килтереп иҙән йыуа башлай, – ти бер нисә йыл икенсе сменала һабаҡ алған күршем. – Бындай ваҡытта бөтә иғтибарыбыҙ ауылдашыбыҙҙа – нисек кейенгән, сепрәкте нисек һыға һәм башҡалар, хатта уҡытыусы менән ауыл хәлдәрен һөйләшкәненә тиклем ауыҙ асып тыңлайбыҙ. Шул тиклем мәрәкә. Баҡтиһәң, беҙ бер ниндәй яңылыҡты ла белмәйбеҙ икән. Ғәйбәт ебе берәй ҡыҙ йәки малайҙың ата-әсәһе йә туғандары тирәһенә барып етһә, был икәү шыбырлауға күсә.\nЫсынлап та, республика етәкселегенең был тәңгәлдә саң ҡағыуы ваҡытлы. Илебеҙҙә, шул иҫәптән Башҡортостанда төҙөлөш киң ҡолас йәйгәндә, борсолорға урын юҡ. Шуға беҙ шаһит: торлаҡ йорттар йылдам ҡалҡа, физкультура-һауыҡтырыу комплекстары, мәҙәниәт усаҡтары файҙаланыуға тапшырыла, фельдшер-акушерлыҡ пункттары төҙөлә, айырыуса Белем көнөндә белем усаҡтарының ишектәрен асыуы шатлыҡлы. Тиҙҙән бөтә мәктәптәрҙең дә бер сменалыға әйләнеүенә бер ниндәй ҙә шик юҡ.


Иң тәүҙә һүҙ булған... » "Урал" гәзите\nБилдәле яҙыусылар, журналистар менән осрашыу ваҡытында ошо хаҡта һүҙ барҙы\nБелоретта Башҡорт әҙәбиәте кѳндәре үтте. Үҙҙәренең сәфәрен Ѳфѳнән килгән мәртәбәле, маҡтаулы исемдәр йѳрѳткән ҡунаҡтар - Башҡортостан Яҙыусылар союзы рәйесе, Башҡортостан- дың атҡаҙанған мәғариф хеҙмәткәре, филология фәндәре кандидаты Зәки Әлибаев, яҙыусы, “Ағиҙел” журналының баш мѳхәррире, драматург Рәлиф Кинйәбаев һәм уның урынбаҫары Әхмәр Үтәбай, бүлек мѳдире Сабир Шәрипов, “Аманат” журналының баш мѳхәррире Сәлмән Ярмуллин, Зәйнәб Биишева исемендәге “Китап” нәшриәте йорто директоры Илһам Йәндәүләтов, “Юлдаш” радиоһы журналисы, яҙыусы Рәсүл Сәғитов, “Бельские просторы” журналының баш мѳхәррир урынбаҫары, яҙыусы Светлана Чураева, журналист, яҙыусы Игорь Фролов - Асы ауылынан башланы.\nАсылар осрашыуға етди әҙерләнгән. Ҡунаҡтарҙы “Еңгәләр” фольклор ансамбле йыр-моң менән ҡаршы алды. Артабан Ѳфѳ ҡунаҡтары актер, режиссер, СССР-ҙың халыҡ, РСФСР- ҙың һәм БАССР-ҙың атҡаҙанған артисы Арыҫлан Мѳбәрәков музейында булды. Һуңынан Асы ауыл мәҙәниәт йортонда халыҡ менән осрашты.\n- Ижад иткән кешенең күңеле бай, уның башҡаларға булған мѳнәсәбәте лә матурыраҡ. Һәр сәфәргә сыҡҡан һайын, ҡайҙалыр осрашыуҙарға барабыҙ икән, беҙ иң беренсе, Сократ һымаҡ шәм яҡтыртып, яңы ижадсылар эҙләйбеҙ. Әгәр ҙә уның осҡоно була икән, беҙ уны дѳрләтеп ебәрер ѳсѳн, ниндәйҙер кимәлдә ѳмѳт сатҡылары һалырға тырышабыҙ. Башҡортостан Яҙыусылар союзы ағзаларының күптәре райондарҙа ижад итә. Инйәрҙән Әлиә Саматованың “Ағиҙел”дә баҫылған “Кәкүк” повесын уҡығанһығыҙҙыр. Беҙ ул әҫәр менән Белоретта үткән Әҙәби марафонда таныштыҡ һәм повесты журналда баҫтыҡ. Әлбиттә, ижадсы, мин ижад итәм, тип әҫәр яҙмай. Бына Яныбай ағай ҙа 45 йәшендә беренсе романын яҙып, әҙәбиәткә килеп ингән. Шулай ҡулға-ҡул тотоношоп эшләһәк, киләсәк быуын алдында йѳҙѳбѳҙ ҡыҙармаҫ. Яңыраҡ, Өфөлә “Бабич” киноһы булды, ул тамашасы тулы зал менән үтте. Был ихласлыҡ кешенең әҙәби һүҙгә һыуһағанын күрһәтте. Беҙҙең ижад Рәсәй һәм унан да юғарыраҡ кимәлдә таныла икән, был беҙҙең ҡыҙ һәм егеттәрҙең эшмәкәрлеге. Хеҙмәтте күрергә, уның тураһында әйтергә кәрәк. Халыҡты уята, күтәрә алырлыҡ, үҙебеҙҙең телдә сыҡҡан гәзиттәр бар. Уларҙы алдырып, тормошта булған тик яҡшы ваҡиғаларҙы уҡып, ҡыуанып йәшәйек. Киләһе осрашыуға килгәндә, Асыла яңы мәҙәниәт йортоноң мәрмәр баҫҡыстарынан күтәрелеп, Асы ташының сит тарафтарҙа ғына түгел, бында файҙаланылыуын күрергә насип итһен, - тине Зәки Арыҫлан улы осрашыуҙы башлап.\nРәмилә Мусинаның тулы мәҡәләһен гәзиттең 42-се һанында (26.05.17) уҡығыҙ.


Рөстәм Хәмитов Күмертау авиация етештереү предприятиеһында булды // Сәйәсәт | новости башинформ.рф\nРөстәм Хәмитов Күмертау авиация етештереү предприятиеһында булды\n10:19, 25 августа 2014 Сәйәсәт\nРөстәм Хәмитов ошо көндәрҙә эш сәфәре барышында Күмертау ҡалаһында һәм Көйөргәҙе районында булды. Республика етәксеһе бер нисә предприятиены ҡараны, Рәсәйҙең Һауа флоты көнөнә арналған тантаналы йыйылышта ҡатнашты, Кинйә Арыҫланов исемендәге музейҙа булды, тип хәбәр иттеләр төбәк башлығының матбуғат хеҙмәтенән.\nКүмертауҙа Рөстәм Хәмитов Күмертау авиация етештереү предприятиеһын ҡараны. Осоу-һынау станцияһында республика етәксеһе осоу техникаһының яңы өлгөләре менән танышты. «Камов» конструкторҙар бюроһында әҙерләнгән, күп маҡсатлы вертолеттар заводтың төп продукцияһы булып тора. Бер күсәргә ултыртылған үҙенсәлекле винттар схемаһы менән машиналар эшкә һәләтлелеген, тотороҡлоҡто һәм экстремаль шарттарҙа идара ителешен һаҡлап ҡала, бындай осраҡтарҙа винты ҡойроҡта урынлашҡан ябай вертолеттар эшләй алмай. Предприятие Ка-27 (эҙләү-ҡотҡарыу), Ка-28, Ка-29 (транспорт-хәрби), Ка-32 (урта класлы күп маҡсатлы), Ка-31 (радиолокацион) вертолеттарын сығара.\nРөстәм Хәмитов предприятиены үҫтереү перспективалары, яңы авиация техникаһы төрҙәрен үҙләштереү пландары менән ҡыҙыҡһынды. Күмертау авиация етештереү предприятиеһы етәксеһе Виктор Новиков хәбәр итеүенсә, әлеге ваҡытта әҙер вертолеттар сығарыуға өҫтәп предприятиела «Камов» ғаиләһе вертолеттары өсөн агрегаттар етештереүгә йүнәлтелгән инвестиция проекттары ғәмәлгә индерелә. Ка-62, Ка-52К вертолеттары өсөн йөрөтөүсе винттарҙың колонкаларын һәм Ка-62 вертолеты ҡалағын етештереү үҙләштерелә башланған. 2014 йылда, яҡшыртылған тактик-техник характеристикаларға эйә булған, Ка-226Т вертолетын сертификациялауҙы тамамлау планлаштырыла.\nҺуңғы ике йылда халыҡ-ара һәм Рәсәй баҙарҙарында тотороҡһоҙ конъюктура менән бәйле предприятие килеме сығымдарҙы ҡапларға мөмкинлек бирмәгән продукцияны етештерә. Завод ветерандары менән әңгәмәлә Башҡортостан башлығы республиканың ҡала булдырыусы предприятиеға һәр яҡтан ярҙам күрһәтәсәге тураһында айырып әйтте.\n— Заводты етерлек кимәлдә йөкмәтеү тураһында мәсьәлә менән ил етәкселәренә мөрәжәғәт иттем. Оборона министры менән Кумертау предприятиеһының продукцияһын артабан сығарыу кәрәклеге тикшерелде. Завод хәүеф зонаһында булмаҫҡа, тотороҡло эшләргә тейеш. Бының өсөн яңы заказдар эҙләргә, продукцияның төрлөлөгөн киңәйтергә, диверсификация менән шөғөлләнергә кәрәк. Был заводтың эшләйәсәгенә шигебеҙ юҡ, — тине Рөстәм Хәмитов.\n«Дуҫлык» ҡала үҙәгендә Рөстәм Хәмитов Рәсәйҙең Һауа флоты көнөнә арналған тантаналы йыйылышта ҡатнашты. Республика етәксеһе авиатөҙөлөш тармағы хеҙмәткәрҙәрен һәм ветерандарын һөнәри байрамдары менән ҡотланы һәм Башҡортостандың дәүләт наградаларын тапшырҙы.\nКөйөргәҙе районының Кинйә Абыҙ ауылында Рөстәм Хәмитов Кинйә Арыҫланов исемендәге музейҙы ҡараны һәм хеҙмәт ветерандары менән осрашты.\nЭш сәфәре тураһында тулыраҡ мәғлүмәтте рәсми сайтта уҡырға мөмкин.


Баймаҡ районы урмансылары 29 август көнө көслө дауылда зыян күргән Краснокама, Яңауыл, Ҡалтасы райондарындағы ғаиләләргә ярҙам ҡулы һуҙҙы\nОшо көндәрҙә улар ҡаза күреүселәргә ағас кәрәк-яраҡтары оҙатты.\nРеспубликаның төньяҡ-көнбайышына килгән бәлә Баймаҡ районы вәкилдәрен дә битараф ҡалдырманы. Ҡазаға тарығандарға тәү башлап шәхси эшҡыуарҙар ярҙам ҡулы һуҙҙы. Улар - Ишейҙән Анатолий Филин, Темәстән Рәмил Солтанов, Сәксәйҙән Радмир Ирназаров һәм Баймаҡ урмансылар берлеге - ағас әҙерләп оҙатыу ҡарарын ҡабул итте.\nАнатолий Филин, шәхси эшҡыуар: «Зыян күреүселәргә ихлас күңелдән ярҙам итәбеҙ. Республика етәкселеге лә бәләгә тарыусыларҙы яңғыҙ ҡалдырманы. Бынан тыш, Башҡортостанда эшҡыуарлыҡ тармағына ярҙам өсөн дә рәхмәтлебеҙ. Шуға күрә мохтаждарға ярҙам итергә һәр ваҡыт әҙербеҙ».\nБыл райондарға һәр эшҡыуар 8 кубометр таҡта оҙатты, сөнки әлеге мәлдә ҡаза күреүселәр тап ошондай ярҙамға мохтаж. Унда йорттар төҙөлөшөнә материалдар талап ителә. Күмәкләгән - яу ҡайтарған. Баймаҡтан 59 кубометр ағас тейәп оҙатыу хәтһеҙ ваҡытты алһа ла, күршеләргә ярҙам итеү бындай ғына ауырлыҡтарҙы аҡлай. Ағас эшкәртеүселәр ошо эште ихлас күңелдән башҡарҙы.


Әҙәби-мәҙәни мөхит - Журнал Агидель\nИҙел башы хәбәрҙәре\nБелореттағы “Иҙел башы” әҙәби ойошмаһының сираттағы ултырышында ойошманың яңы ағзаларына танытмалар тапшырылды, теләктәр әйтелде. Киләсәктә поэзия һәм проза теорияһы дәресәрен планлы үткәрә башлау тураһында фекер алышыу булды. Алдағы арала “Иҙел башы – юл башы” альманахының 6-сы һанын әҙерләп баҫтырырға, шиғриәт теорияһы дәресен үткәрергә, бер нисә кешенең ижад емештәрен тикшереүгә ҡуйырға һәм июнь айына тиклем “Иҙел башы” ойошмаһы ағзаларының тулы йыйынтығын тупларға ҡарар ителде.\nРайондың Абҙаҡ мәктәбендә башҡорт теле һәм әҙәбиәте уҡытыусылары Башҡортостандың халыҡ шағиры Ҡәҙим Аралбаев, профессор Тимерғәле Килмөхәмәтов, Салауат Юлаев исемендәге дәүләт премияһы лауреаты Таңсулпан Ғарипова, яҙыусы сатирик Венер Исхаҡов, Шәйехзада Бабич исемендәге йәштәр премияһы лауреаты Айгиз Баймөхәмәтов, популяр йырсы Айтуған Ғәйзуллин менән осрашты. Осрашыу бик матур тойғолар ҡалдырҙы.\nӘхмәтзәки Вәлиди исемендәге Милли китапханаға Рәсәй китап союзының Рәхмәт хаты тапшырылды. Китап союзының башҡарыусы директоры Елена Старостина республиканы “Иң күп уҡыусы төбәк” Бөтә Рәсәй конкурсында ҡатнашыуы һәм алдынғы урын яулауы өсөн тәбрикләй.\nНазар Нәжми хөрмәтенә\nБашҡортостандың халыҡ шағиры Назар Нәжмиҙең 100 йыллығына (1918 – 1999) уның әҫәрҙәренән торған дискылар сығарыласаҡ. Унда шағирҙың шиғырҙары, поэмалары, драмалары, уның һүҙҙәренә яҙылған йырҙар – барлығы йөҙләп әҫәре инәсәк. Башҡортостан Республикаһы Башлығы грантын алған проект 900 мең һумға баһалана һәм ул 2018 йылдың яҙында донъя күрәсәк.\nБыуындарға ялғап быуындарҙы\n“Башҡортостан” концерт залында “Быуындарға ялғап быуындарҙы, илде тотҡан телем, һүҙем бар” исемле шиғриәт кисәһе булып үтте. Төрлө быуын шағирҙары ҡатнашҡан был ҙур кисә Бөтә донъя шиғриәт көнөнә арналды һәм уны Бөтә донъя башҡорттары ҡоролтайы башҡарма комитеты, “Аҡ тирмә“ халыҡ үҙәге һәм Башҡортостан Яҙыусылар союзы ойошторҙо. Бындай шиғриәт кисәләре Өфөлә матур йолаға әүерелеп бара.\nШағирә һәм йәмәғәт эшмәкәре Гүзәл Ситдиҡова балалар һәм үҫмерҙәр өсөн әҙәбиәт өлкәһендә Һәҙиә Дәүләтшина исемендәге дәүләт премияһына лайыҡ булды. 2005 йылдан барлыҡҡа килгән премия балалар өсөн мауыҡтырғыс әкиәттәр, шиғырҙар һәм хикәйәләр яҙыусы Гүзәл Рамазан ҡыҙына Кәтибә Кинйәбулатова, Сафуан Әлибаев, Гөлфиә Юнысова, Факил Мырҙаҡаев кеүек билдәле ҡәләмдәштәре кимәлендә балалар әҙәбиәтен үҫтереүҙә ҡатнашҡаны өсөн бирелде.\nГүзәл Рамазан ҡыҙы премия өсөн тейешле аҡсаны балалар һәм үҫмерҙәр өсөн яҙыусы әҙиптәрҙе дәртләндереү маҡсатында Яҙыусылар союзына бирергә вәғәҙәләне.


Әтек (Бөрйән районы) — Башҡорт Википедияһы\n53°00′38″ с. ш. 57°21′54″ в. д.HGЯO\n80 219 807 001\n80 619 407 101\nӘтек (рус. Атиково) — Башҡортостандың Бөрйән районындағы ауыл. 2010 йылдың 14 октябренә ҡарата халыҡ һаны 455 кеше. Почта индексы — 453589, ОКАТО коды — 80219807001.\n4 Әтектәрҙең батша Рәсәйе алып барған һуғыштарҙа ҡатнашыуын фаразлау\n5 Ауылдың XIX быуат уртаһынан артабанғы үҫеше\n11 Әтектә тыуып-үҫкәндәр\n12 Ҡарағыҙ: Бөрйән ырыуы\n14 Ауыл ваҡытлы матбуғатта\n15 Әтек ауылы тураһында сайттарҙа мәғлүмәттәр\nРайон үҙәгенә тиклем (Иҫке Собханғол): 22 км\nЯҡындағы тимер юл станцияһы (Сибай): 174 км\n1757 улусы өйәҙе Ырымбур губернаһы Рәсәй Империяһы\n1895 улусы өйәҙе губернаһы Рәсәй империяһы\n1920 улусы кантоны Автономлы Башҡорт ССР-ы РСФСР\n1926 улусы кантоны Автономлы Башҡорт ССР-ы СССР\n1989 ауыл советы районы Башҡорт АССР-ы СССР\n2006 ауыл советы районы Башҡортостан Республикаһы Рәсәй Федерацияһы\nӘтектәрҙең батша Рәсәйе алып барған һуғыштарҙа ҡатнашыуын фаразлау[үҙгәртергә | вики-тексты үҙгәртергә]\nАуылдың XIX быуат уртаһынан артабанғы үҫеше[үҙгәртергә | вики-тексты үҙгәртергә]\n2002 йыл 9 октябрь 463\n2010 йыл 14 октябрь 455 235 220 51,6 48,4\nӘтек ауылы мәктәбе\nӘтектә балалар баҡсаһы\nИл һаҡсыларына мәңгелек дан\nТашморон – ауылдың уң осонда урынлашҡан. Элек – электән тәбиғәттең төрлө һынауҙарына бирешмәй үҙ көндәрен кисергән. Урыны йылғаға һыйынып, морон формаһында алға сығып тора\nСуҡҡарағас – Ташморон тауының дауамы булараҡ, уға тоташып тора. Был тауҙың битләүе тотошлайы менән ҡарағас ағасы менән ҡапланған, араһында йыуан, оҙонлоғо 25 – 30 м еткән 15 – 20 – ләп солоҡ ҡарағастар була торғайны. Уларҙың күбеһен йәшен атҡан, йә ҡартайып ҡолап бөттөләр, ә ғәҙәти ҡарағастар әле лә ауылдың йәме булып ултыралар.\nАҡтау – Суҡҡарағас тауының дауамы булып тора. Тауҙың үҙәк өлөшө һәм башы яланғас, ҡырҙан, ысынлап та, ағарып торған кеүек, ҡыш көнө бигерәк тә исеменә тап килә.\nКүс юлы – Элек ауыл халҡы йәйләүҙәргә күскәндә ошо тау бите аша үткән юлдан китә торған булған. Ауыл халҡы икегә бүленеп, ике урынға күскән. Ауылдың уртаһында мәсет булған. Мәсеттең үр яғы Түбәйорт тигән ергә, ә түбән яғы Бәләкәй Салажы яланына күскән. Әтек ауылына нигеҙ һалыусылар булып тарихи мәғлүмәттәр буйынса Баймаҡ районы II Этҡол ауылы кешеләре ошо юлдан күсенеп килеп ултырғандар.\nНоҡот тауы – Тау яланғас, ағас юҡ, тәбиғәттә һирәк осрай торған ҡырағай сәтләүек – ноҡот күпләп үҫә торғайны. Яҙ көндәре алһыу сәскә атып, тау бите матур төҫ ала ине. Ауылда кәзә – һарыҡ күп булып үрсегәс, ноҡотто бөтөнләй бөтөрҙөләр, тип әйтергә мөмкин\nХәҙрәт юлы – Әтек ауылында Бөрйән районында беренселәрҙән булып Баймаҡ районы II Этҡол ауылының Хәлил исемле байы мәсет төҙөтә. Етем ҡалған Мөхәмәтшәриф исемле малай Хәлил байҙың йәй көндәре малын көтә, ә ҡыш көндәре уҡый. Малай бик отҡор булып сыға. Хәлил бай, артабан уҡыуын дауам иттереү өсөн, Мөхәмәтшәрифте Бохараға уҡырға ебәрә. Унда уҡып, хәҙрәт дәрәжәһе алып ҡайтҡас, Хәлил Әтек ауылына мәсет төҙөтә һәм Мөхәмәтшәрифте хәҙрәт итеп алып килә. Мөхәмәтшәриф хәҙрәт тирә – йүнгә йөрөгәндә, ошо тау битенән үткән һуҡмаҡ буйлап йөрөр булған.\nБешәлетау – Тау бите ҡуйы ҡарағай ағасы менән ҡапланған булған. Элек көслө янғын булып, урман янып бөткән. Хәҙер бөтөнләйе менән ҡарағай ағасы ҡалмаған, тик исеме генә халыҡ телендә һаҡланған.\nОслотау – Конус – пирамидаға оҡшап, башҡа тауҙарҙан үҙенең ослайып сығып торған түбәһе менән айырыла\nБәйет тауы – Ямғыр яумағанда, йә оҙаҡ ямғыр яуһа, ауыл халҡы йыйылып сығып, ошо тау битләүендә теләк теләп, төрлө доғалар уҡып, аллаға ялбарғандар\nҠыя юл – Әтек ауылы кешеләре Иҫке Тарыуал, Тәтегәс, Ырғыҙлы яҡтарына йөрөгәндә ошо тау битенән ҡыялатып ҡына юл ҡаҙып сыҡҡандар. Бара – тора ул ҙур юлға әүерелә\nҠаҙғантау – Кананикольск менән бәйләнеш тотоу өсөн берҙән – бер юл ошо тау аша үткән. Кананикольскиҙа баҡыр иретеү заводында баҡыр иретеп, арба - саналарға тейәп, ошо юлдан Иҙелгә ташығандар. Унда, һалдар эшләп, баҡырҙы тейәп, Иҙел буйлап түбән аҡҡандар. Ырымбурҙан генерал-губернатор килеп, Ырғыҙлы яғына, Кананикольскиға бара тип, урындағы властар, халыҡты йыйып сығарып, юлды ҡаҙҙырып төҙөткәндәр. Шунан ҡалған инде ул тау исеме.\nҺимеҙтай – тәүге исеме, телдән телгә күсеп, килеп еткән. Мәғлүмәттәр буйынса, Әтек ауылында Рәхмәтулла исемле бай булған. Ул Ғәрәбстанға хажға барған. Шуның өсөн Рәхмәтуллахажы тип йөрөткәндәр. Ул бик күп ат тотҡан. Яҙ һәм көҙ көндәре уның аттары ошо тау битендәге ҡарағайлыҡ урманында йөрөгәндәр. Көндәрҙең береһендә уның бер аты тауҙан шыуып үлә. Бының өсөн бай ат ҡараусы ялсыһын бик ҡаты туҡмаған, йәнәһе, һинең йүнһеҙлегең арҡаһында ниндәй һимеҙ тайым әрәм булды, тигән.\nСейәлетау – Тау бите ҡарағай урманы менән ҡапланған, араһында сейәлек күп булған. Тик көслө янғын булыу сәбәпле тау битендәге ҡарағай урманы менән сейә ҡыуаҡтары бөтөнләйе менән янып бөткән. Хәҙер яланғас тау булып ҡалған, ер еләге була, ә сейә – юҡ.\nШыуҙырғыс тау – Элек кешеләр ағасты сортаментҡа турап, ат менән тау башынан аҫҡа табан шыуҙырып, тәгәрәтеп төшөргәндәр. Шыуҙырыу өсөн билдәле бер киңлектә тау башынан аҫтына тиклем ағасын ҡырҡып сыҡҡандар. Шунан һуң йылға ярына төшөрөп, һал менән түбән яҡҡа, ялан яҡтарына ағып барып һатып,үҙҙәренә кәрәк – яраҡтарын алып ҡайтып көн күргәндәр.\nӘбей үлгән тау – Тау емеш – еләккә, йыуаға бик бай булған. Яҙ көнө асығып бер әбей сығып китеп йыуа йыйып ашап йөрөгәндә, серле рәүештә бер таш өҫтөндә ултырған килеш үлә. Шунан ҡалған исем, тиҙәр.\nАртышлытау – Тау бите аҫтан башына тиклем түшәлеп үҫкән артыш ҡыуаҡлығы менән ҡапланған\nТуҡмаҡ тау – Ауыл халҡы ошо тау аша һалынған һуҡмаҡ юлдан Иҫке Собханғолға, Ябаҡҡа, Маҙалыға йөрөгәндәр. Тау итәге яланғас. Нисектер, халыҡ уны Тупаҡтау тип атай. Шунан һуңыраҡ Туҡмаҡтау тип йөрөтә башлағандар\nҠыҙҙар ҡарауылы – Легендалар буйынса, ҡайҙандыр килгән кеше ауыл ҡыҙҙарын йыйып алып китә, имеш, тигән һүҙ тарала. Серле рәүештә халыҡ үҙҙәренең ҡыҙҙарын йәшереү өсөн белендермәй генә ошо тау ҡуйынында йәшереп тотҡандар. Ашау – эсеү өсөн алмашлап, һиҙҙермөй генө аҙыҡ ташығандар һәм ҡыҙҙарҙы алмашлап ҡарауыллағандар, имеш.\nАҡбикә тауы – Борон бер ҡарттың Аҡбикә исемле ҡыҙы була. Үҙенә ун икенсе ҡатынлыҡҡа һоратып, Аҡбикәгә бер бай килә. Аҡбикә байҙы яратмай һәм ҡасып китә. Бай белеп ҡала һәм артынан ҡыуа сыға. Аҡбикәне ҡыуып етеп, тотоп алһа, ул таш һынға әйләнгән, ти. Шунан башлап Аҡбикә тауы тип атала.\nҠана йылғаһы – Ҡана йылғаһының уң ҡушылдыҡтары Оло Салажы, Бәләкәй Салажы, Мусағәле, Байғотоҡ Туҡмаҡ. Һул ҡушылдығы – Сапа йылғаһының тарихы билдәле түгел. Тик шундай имеш – мимештәр йөрөй. Алдар батыр ике тапҡыр тархан исеме алғас, уның ер – һыуҙары сикһеҙ күп булған. Ул үлгәс, ҡайҙандыр уның ҡыҙы килеп: «Минең атайымдың 32 Мусағәле, 46 Салажы йылғаһы булған. Шулар ҡайҙа?» - тип таптырып йөрөгән, имеш.\nМусағәле– йылғаһына ла исем күптән бирелгән. Элек бер ҡатын булған. Уның Муса һәм Ғәли исемле улдары булған. Ире ауырып үлеп киткән булған. Малайҙарына ни бары 5 кенә йәш булған. Малайҙарын көтөргә хәле булмаған. Һыу буйына барып, ике малайын тоҡҡа һала ла һыуға ағыҙа, ә үҙенә бысаҡ сәнсә .Малайҙарҙың исемдәрен йылғаға бирәләр. Был йылға әлеге ваҡытта ла ағып ята.\nӘлмәс ҡотоғо (шишмәһе)– ауыл эргәһендәге тау аҫтынан ғына сылтырап сығып ята. Ул шишмәне һәр саҡ Әлмөхәмәт исемле ҡарт таҙалап, тәрбиәләп торған. Аҙаҡ үҙе лә йортон шул шишмә эргәһенә төҙөгән. Шунда йәшәгән. Шуға күрә халыҡ шишмәне «Әлмәс ҡотоғо» тип йөрөтә башлаған.\nТумарлаҡ шишмәһе – еректәрҙән торған бәләкәй өйкөм урманда, тирә – яғында – һаҙлыҡ, сәсле түмәр үҫкән. Кешеләр унда барырға ҡурҡҡандар. Аждаһа, йылан бар, йәнәһе. Ысынлап та, һаҙлыҡлы урын булғанға төрлө йыландар күп булған. Хәҙер һаҙлығы ла, сәсле түмәре лә кәмегән. Шишмәне, Иҫәнғазы ауылынан күсеп килгәс, Алғазин Хаммат бабай тәрбиәләп тота. Тирә – яғын кәртәләп, торба ҡуя. Кеше эсеү өсөн һыуҙы шунан ала. Әлеге көндә ул кәртәләгән ерҙә ағастар имен үҫә.\nХисам күле – Ҡана йылғаһы ярында урынлашҡан. Хисам исемле ҡарт гел ошо күлдә өйрәк тотҡан, яры буйында урынлашҡан ағастарҙан муйылын, ҡомалағын йыйған, балыҡ тотҡан.\nМәрхәм күле – Мәрхәм исемле кешенең ғаиләһе булмаған. Гел ошо күлдә балыҡ тотоп, шуны ашап көн күргән. Халыҡ шуның өсөн ул күлгә Мәрхәм исеме биргән. Хәҙер ҙә балыҡсы кешене «Мәрхәм» тиҙәр.\nҠана яланы – Әтек менән Мәндәғол ауылы араһында тау башында урынлашҡан.\nҠана туғайы – Әлеге Әтек ауылы ултырған урын һәм йылға буйындағы туғайлыҡтар элек Ҡана йылғаһы үҙәне булған. Ваҡыт үтеү менән йылға үҙенең үҙәнен үҙгәртә барған һәм ул ерҙәр әкренләп кенә тупраҡ һәм үҫемлектәр менән ҡаплана килгән.\nЙәнһыуалған яланы – ауылдың һул яғынан 6 км алыҫлыҡта тау башы яланы. Элек, ер эҙләп, кешеләр ҡайҙа уңайлы, шул ергә барып ултырғандар. Бында ла ҡайҙандыр 3 – 4 ғаилә килеп ултырып, йәшәй башлаған. Ваҡыт үтеү менән ниндәйҙер сәбәп арҡаһында бер көндө бөтә булған йән эйәһе үле булып сыҡҡан. Шуның өсөн шул исемде биргәндәр, имеш.\nТарыбай яланы – хәҙерге Әтек – Үркәс юлы эсендә урынлашҡан, ауылдан 8 км алыҫлыҡта\nҠара һыйыр яланы – яланы Әтек менән Иҫке Тарыуал ауылы юлы эсендә урынлашҡан, ауылдан 7 км алыҫлыҡта. «Бабсаҡ менән Күҫәк бей» эпосында Ҡарағөлөмбәттең үҙ атаһы түгел икәнлеген, атаһы Бабсаҡ батырҙың ҡара эсле Ҡарағөлөмбәт уғынан йәне ҡыйылғанлығын белгән Күҫәк, ата ҡонон ҡайтармаҡ булып, юҡҡа сыға. Ҡыпсаҡ илендә йөрөп, батырҙар йыйып, ир ҡорона тулғас, хәйерсе булып кейенеп, Ҡарағөлөмбәт йәйләүенә килә. Уның ҡаты ойотҡанды өскә бүлеп, ике өлөшөн ашап сығыуынан да Ҡарағөлөмбәт һеркелдәп ҡуя. Йәмилә, әсәһе, бер ни ҙә һиҙмәй. Күҫәк ғәскәре үгәй атаһын тар-мар итә. Бөрйәндәрҙән бер йәнде лә һау ҡалдырмаҫҡа ҡарар иткән Күҫәк, мин Ҡарағөлөмбәт нәҫеленән түгел, тип инәлгәс кенә 13 йәшлек бер ҡыҙҙы иҫән ҡалдыра. Ошонан (бер йәндән) район исеме Бөрйән килеп сыға ла инде. Күҫәк еңелгән Ҡарағөлөмбәтте шыр яланғас ҡалдырып, танауынан тишеп бау үткәреп, ҡара һыйырға арты менән атландырып (Ҡара һыйыр яланының исеме лә - ошонан), Ҡыпсаҡ ырыуына юл тотҡан, уны Ҡыпсаҡ ауылдарында мәсхәрәләп йөрөткән. Атайсал яланын үткәндә Күҫәккә Ҡарағөлөмбәт инәлә икән: «Ыҙалатма, атай, сал да ҡуй,» - тип. Ошонан яланға Атайсал исеме йәбешеп ҡалған. Ә үгәй атаһынан үҙенә атай тип көсләп әйттергән Күҫәк. Был да үҙенә күрә мәсхәрәләү, кәмләүҙең бер юлы булған...\nӨкөй, йәки Таш өй яланы – ялан тип тә йөрөтәләр, сөнки Ҡана йылғаһы буйында урынлашҡан был тауҙың йылға ситендә генә өң һымаҡ ҙур таш соҡоро бар, шуға уны өй тип атағандар. Бының турала шундай легенда йөрөй. Алдар батыр йәшәгән ауылдың бер һунарсыһы ошо өң эргәһендә таш башында ултырған аталы – инәле ике йән эйәһенең атаһын атып үлтергән, ә тере ҡалғаны сәстәрен биленә тиклем төшөрөп, тубыҡланып ултырып, илай – илай ҡарғай икән. Шунан күп тә үтмәй, Алдар ауылы кешеләре тулыһынса үлеп бөтәләр, имеш.\nБорсаҡ һуҡҡан яланы – Әтек – Иҫке Собханғол юлы эсендә, ауылдан 6 км алыҫлыҡта. Бер кеше үҙ өлөшөнә тейгән ошо урында ашлыҡ сәскән. Йыл һайын боҙ яуып, уның ашлығын юҡҡа сығарған. Шунан боҙҙо борсаҡ тип, «Борсаҡ һуҡҡан», тип атап йөрөтә башлағандар.\nТүбәйорт яланы – Әтек ауылынан 14 км алыҫлыҡта яҫы ғына тау түбәһе яланы. Ауыл халҡы элек йәйләүгә бер ни тиклем ваҡыт ошо яланға күсеп, йәйләү өсөн йорттар төҙөп, шунда йәшәгәндәр. Исеме шуға ярашлы.\nҠурпы туғай – Ҡана йылғаһы тамағының ҡаршы яғында урынлашҡан. Ағиҙел ярының уң яғында. Йәй көнө үләнен бесән итеп йыйып алып бөткәс, көҙ көнөнә оҙон һәм ҡуйы булып ҡурпы үләне үҫә икән.\nҠарасәс – Әтек – Иҫке Собханғол юлы эсендә, ауылдан 8 км алыҫлыҡта ята. Ҡарасәс исемле ҡыҙ була. Атаһы һуғышҡа китә. Ҡыҙ әсәһе менән генә ҡала. Ул шундай матур, сибәр була. Күп тә үтмәй, әсәһе биҙ менән ауырып үлеп китә. Ҡыҙ яңғыҙы ҡала. Атаһы кешеләрҙе бик яратҡан була. Ләкин һуғыштан атаһының үлеүе тураһында ҡара ҡағыҙ килә. Ҡыҙ ҙа кеше йәнле була, уларға ярҙам итә, ләкин уның йәшәгеһе килмәй. Урманға барып, исем – фамилияһын яҙа ла аҫылынып үлә .Ул урынға «Ҡарасәс аҫылынған” ер тип исем бирәләр. Ә һуңынан ҡыҫҡартып, «Ҡарасәс» тип кенә йөрөтәләр\nМерәҫ киткән яланы – боронғо легендаларҙан һаҡланып ҡалыуынса Күскәрбәк-Иҫәнғазы ауылында Атанғол тигән бай йәшәгән. Ике ҡатыны булһа ла балалары булмаған. Шул сәбәпле Әтек ауылынан Мерәҫ исемле малайҙы аҫырауға (уллыҡҡа) алған. Бер ваҡыт бай Орск өйәҙе яғына юлға сыҡҡан ваҡытта серге (ыңғырсаҡҡа түшәр өсөн алтын – көмөш менән биҙәлеп эшләнгән түшәк) табып алған һәм был сергене үҙенә алған. Ваҡыт үтеү менән сергенең Атанғол байҙа булыуы тураһында халыҡ араһында һүҙ таралған, һәм һүҙ губерна чиновниктарына ла барып еткән. Оҙаҡламай серге эше буйынса тикшереү эштәре башланған. Әлбиттә, Атанғол бай сергенең фажиғәгә килтереүен белмәгән. Сергене табып алыуы тураһында тынған. Һуңынан губерна тикшеренеүселәре тарафынан тентеү үткәргәндә, серге Атанғол байҙа табылған. Шаһиттарҙың күрһәтеүе буйынса, был сергенең хужаһы (Орск чиновнигы) үлтерелеп, таланған булған, ә серге үлтереүселәр тарафынан ташлап ҡалдырылған. Губерна тикшеренеүселәре был сергенең фажиғәһендә Атанғол байҙың ҡатнашыуын белдергәндәр һәм эш буйынса яуаплыҡҡа тарттырылыуын әйткәндәр. Атанғол бай эштең асылына төшөнгәс, эштең нимә менән бөтәсәген аңлап, яҡлаусылар яллай башлаған. Һәм был попечителдәр – (суд коллегияһы, предварительный суд) яҡлаусылар эштең ауырлығын, ҙурлығын баһалап, Атанғол байҙан һалым түләү талап иткәндәр. Тикшереү эштәре оҙаҡҡа һуҙылыу сәбәпле һәм ҙур суммала сығымдар талап иткәнлектән, Атанғол бай һуңынан бөтөнләй бөлгән: өйөр – өйөр йылҡылары һәм башҡа малдары был сығымдарға етмәгән. Ошондай эштәрҙе күреп үҫкән Мерәҫте аҫырауҙан Атанғол бай баш тартҡан. Мерәҫ Әтеккә йәйләү яланына («Мерәҫ киткән» тип йөрөтөлгән яланға) ҡайтып киткән. Үҙенең етемлеген Мерәҫ, артабан йәшәүенең ауырлығын һиҙенепме, ҡырға сығып киткән. Ауыл халҡы малайҙы онотҡандарынса эҙләгәндәр. Ләкин малай табылмаған, ғәйеп булған. Күп йылдар үткәс, Мерәҫ ҡаҙаҡ ҡыҙына өйләнеп, ҡатыны менән Әтеккә ҡайтып төшкән. Мерәҫ менән ҡатынынан таралған аралыҡты шул ваҡыттан алып «инә ҡаҙаҡтар» араһы тип йөрөтә башлағандар\nТирмән тауы – Был тауға һыйынып ҡына ҙур булмаған йылға аға. Ул Ҡана йылғаһына һул яҡтан килеп ҡушыла. 1930 йылдарҙа ошо йылғаның Ҡанаға ҡушылған урынын быуып, һыу тирмәне төҙөйҙәр. Был тирмән ошо тирәләге иң ҙур тирмәндәрҙең береһе була. Тирмәнсе булып, үҙенең оҫталығы менән тирә– яҡта дан ҡаҙанған Миңлеғолов Ғиниәт тигән кеше эшләй. Тирмән һуғыш башланыр алдынан туҡтай, сөнки тирмәнсе Монасип ауылы тирмәнен төҙәтеү эшендә, аңғармаҫтан, тирмән ташына йығылып ауыр яранан үлеп китә.\nКәзә тауы – Тау ауылдың түбәнге осонда урынлашҡан. Ауыл кәзәләрен шул тау итәгендә көтә торған булғандар\nБашҡа урын-ер атамалары: Оло Салажы, Бәләкәй Салажы, Маҙалы, Ҙур Этүлгән, Бәләкәй Этүлгән\nӘтектә тыуып-үҫкәндәр[үҙгәртергә | вики-тексты үҙгәртергә]\nҠарағыҙ: Бөрйән ырыуы[үҙгәртергә | вики-тексты үҙгәртергә]\nӘтек ауылы тураһында сайттарҙа мәғлүмәттәр[үҙгәртергә | вики-тексты үҙгәртергә]\nАлдар батыр вариҫтары\nӘтек (Бөрйән районы) Викимилектә\nӘсфәндиәров Ә. З. Әтек (Бөрйән районы) // Башкирская энциклопедия — Уфа: ГАУН «Башкирская энциклопедия», 2015—2020. — ISBN 978-5-88185-306-8.\nhttps://ba.wikipedia.org/w/index.php?title=Әтек_(Бөрйән_районы)&oldid=1012400 ҡабул ителгән\nБыл бит һуңғы тапҡыр 17:50 2 март 2021 үҙгәртелгән.


Тәүәккәл булғанда бәләкәй эшҡыуарлыҡта уңышҡа өлгәшеп була\n2009 йылда Шишмә ҡасабаһында йәшәүсе Регина менән Филүс Йосоповтар автомобилдәргә запас частар һатыу менән шөғөлләнә башлай. Күп тә үтмәй, улар был магазин урынында автосервис аса.\nҘур бина, заманса ҡорамалдар һатып алыусы ғаилә кредиттарға бата, шулай ҙа миллиондарса сығымдар үҙен аҡлай. Хәҙер предприятиела тиҫтәгә яҡын эш урыны булдырылған. "Урындағы хакимиәт тарафынан да ярҙам күрһәтелә,"-ти Йосоповтар. Уларға бәләкәй эшҡыуарлыҡты үҫтереүгә дәүләттән 300 мең һумлыҡ субсидия бирелә. Был аҡса машина тәгәрмәстәрен алыу, йыйыу буйынса станок һәм баланс стендына киткән сығымдарҙы ҡаплай.\nРегина менән Филүс Йосоповтар автосервиста күрһәтелгән хеҙмәтте киңәйтеү хаҡында хыяллана. "Машина кузовын ремонтлау менән шөғөлләнә башлағанда, отошло буласаҡ," тигән ҡарашта улар. Бының өсөн дә өҫтәмә сығымдар талап ителә. "Бәләкәй эшҡыуарлыҡты үҫтереү" программаһы нигеҙендә тағы ла субсидия алыр өсөн өҫтәмә эш урындарын булдырырға кәрәк. Бизнес менән шөғөлләнеүсе ғаилә - профессиональ кадрҙар алып, яңы йүнәлеш асыуҙан ҡурҡмай.


Башҡортостан етәксеһе эш сәфәре менән Саҡмағош районында - Bash.News\nБашҡортостан етәксеһе эш сәфәре менән Саҡмағош районында https://bash.news/news/102504_bashortostan_etksee_esh_sfre_menn_samaosh_rajonynda\nДүртөйлө, Саҡмағош райондары быйыл мул уңыш алырға иҫәп тота, тик ураҡты әле туҡтауһыҙ ҡойған ямғырҙар тотҡарлай. Әммә хужалыҡтар көндөң аяҙайыуына ышана һәм игенде бураларға ваҡытында һалырға иҫәп тота. Бөгөн төбәктә урып-йыйыу эштәре барышы менән Республика етәксеһе лә танышты. Радий Хәбиров ихаталарҙы-подъездарҙы төҙөкләндереү барышын, социаль обьекттар төҙөлөшөн дә тикшерҙе. Дүртөйлөлә яңы балалар поликлинкаһы асылһа, Саҡмағоштың йәш спортсылары тренажер залы көтә. Эш сәфәре хаҡында тулыраҡ БСТ каналы хәбәрсеһе Рәмзиә Кәримова репортажы.\nУраҡ 26 июлдә үк башланған, әммә техника баҫыуға 1-2 сәғәткә, елләткән мәлдә генә инә ала. Комбайндар хатта баҫыу ситендә үк көтөп тора, әммә ямғыр аҙна буйы туҡтамай. Ә уңыш мул, быйыл аграрийҙар техник культуралар майҙанын да арттырған. Ашлыҡ һатыуға ла, малдарҙы ашатыуға ла етә, ә бына бесән хужалыҡ эшселәренә бушлай таратыла.\nРеспублика етәксеһе проблемалар менән ҡыҙыҡһынды, хужалар белдереүенсә, техниканың бер өлөшө иҫкергән, әммә субсидиялар алып парк яңыртыла, былтыр дәүләт ярҙамы менән тоҡомло мал да алынған.\nУраҡ менән бергә төҙөлөш тә бара, Дүртөйлө ҡалаһында ноябрҙә яңы поликлиника асыла, объекттың хаҡы 300 миллион һум, әле заманса медицина ҡоролмалары алынған. Медицина учреждениеһына тағы ла рентген аппараты талап ителә. Иң мөһиме стеналар түгел, профессиональ кадрҙар, тине Радий Хәбиров һәм поликлиниканы табиптар менән тәьмин итеүгә иғтибарҙы арттырырға ҡушты.\nУңайлы мөхит һәр кеше өсөн мөһим, Дүртөйлөлә ихаталарҙы, подъездарҙы, парктарҙы тәртипкә килтереү буйынса программалар уңышлы тормошҡа ашырыла. Радий Хәбиров эш барышында халыҡ фекерен иҫәпкә алырға, ә балалар майҙансыҡтарын төҙөгәндә хәүефһеҙлек мәсьәләһенә иғтибарҙы арттырырға ҡушты. Мәҫәлән, был подъезд әле программаға инмәгән, әммә киләсәктә уны ла төҙөкләндереү мөмкинлеге бар, сөнки эш киләһе йылдарҙа ла дауам итәсәк.\nСаҡмағош халҡы ла төҙөкләндереү программаларын күптән көтә, район үҙәгендәге был ихата 20 йыллап ремонт күргәне юҡ. Яҙлы-көҙлө үтеп инерлек түгел, бата-сума йөрөргә тура килә, ти урындағы халыҡ.\nСаҡмағоштың йәш спортсылары иһә яңы тренажер залы, үҙ автобусы хаҡында хыяллана, балларҙың хоккей командаһы әле район үҙәгендәге яңы залда шөғөлләнә, улар абруйлы ярыштарҙа еңеү ҙә яулай. Тик тулы ҡеүәткә шөғөлләнеү өсөн, күнекмәләр өсөн тренажер залы етмәй.\nРадий Хәбиров республика яғынан ярҙам күрһәтеләсәк тип белдерҙе, ә бына автобусты ҡуртымға алыу отошлораҡ, берҙән был команда өсөн өҫтәм сығымдар, икенсенән, балаларҙың хәүефһеҙлеге өҫтөнөрәк.\nСаҡмағош баҫыуҙарында ла эш ҡайнай. Базы хужалығы етәксеһе Вадим Соколов әйтеүенсә, 7 мең гектарҙа иген һәм ҡуҙаҡлы культуралары үҫтерелә. Уңыштың төп өлөшө мал аҙығы өсөн, бында 7 мең баштан ашыу мал бар. Һәр һыйырҙан тәүлегенә 27 лит һөт һауыла, хужалыҡ көн һайын 1 миллион 700 мең һумлыҡ һөт һата. Данлыҡты Бәләбәй сырҙары тап саҡмағош һөтөнән эшләнә. бында бар эш автоматлаштырылған.\nӘ бына Саҡмағоштағы һөт заводы эшмәкәрлеген туҡтатҡан. Республика етәксеһе проблеманы хәл итеү өсөн хужаларҙы инвестиция сәғәтенә саҡырҙы. Һуңғы йылдарҙа ауыл хужалығында алға китеш күҙәтелә, әммә хәл итәһе мәсьәләләр етерлек тине Радий Фәрит улы.\nРеспублика етәксеһе ерле халыҡҡа уңайлы шарттар тыуҙырыу бурысын да ҡуйҙы, сөнки төбәктең үҫеше тәү сиратта тормош сифатына бәйле.


Үҙен ҡыйыу фекерле ысын журналист итеп танытты » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар архивы » Конкурстар » Үҙен ҡыйыу фекерле ысын журналист итеп танытты\n27.09.2011 Үҙен ҡыйыу фекерле ысын журналист итеп танытты\nЙылдағыса, быйыл да Шәһит Хоҙайбирҙин исемендәге премияға дәғүә итеүселәр бик көслө, араларында утыҙ-ҡырҡ йыл журналист йөгөн тартыусылар бар. Ошондай «иң-иң»дәр араһынан бары өс кешене һайлап алыу, ай-һай, еңелдән булмаясағы асыҡ.\nБашҡортостан журналистарының юғары наградаһына дәғүә итеүселәр араһында тележурналист Рита Өмөтбаева ла бар. Эйе, ул йәш, бер генә китап та сығармаған. Ғөмүмән, уның башҡараһы эштәре бихисап. Иманым камил, улары киләсәктә буласаҡ. Бөгөн иһә мин һәм коллегаларымдың күптәре, бергәләп ижад йөгөн тартыусылар, Рита быйылғы премияға иң лайыҡлыларҙың береһе, тип һанайбыҙ. Был тиклем инаныуыбыҙҙың дәлилдәрен һеҙгә лә еткерәбеҙ.\nКүптәрегеҙ ағымдағы йылда «Башҡортостан» дәүләт телерадиокомпанияһында булған сетерекле хәл тураһында ишетеп беләһегеҙҙер, был ваҡиғалар менән ҡыҙыҡһынып барғанһығыҙҙыр. Башҡортостан телевидениеһы өсөн иң ауыр көндәрҙә тик бер нисә кеше генә үҙҙәрен тулы мәғәнәһендә журналист итеп күрһәтте. Тап уларҙың тырышлығы менән коллективтағы хәл йәмәғәтселеккә, Президентҡа еткерелде, яңы етәкселектең «эшмәкәрлеге» дөйөм йыйылышта ҡаралды. Һәм бына һөҙөмтә: милли эфир һаҡлап ҡалынды, ауыл халҡы яратҡан тапшырыуҙарын рәхәтләнеп ҡарай. Башҡортостан телевидениеһының яҙмышы хәл ителгәндә (был һүҙҙәрҙе яҙырға ҡурҡмайым) журналист Рита Өмөтбаева беренселәрҙән булып ғәҙелһеҙлек һәм баш-баштаҡлыҡҡа ҡаршы сыҡты. Улай ғына ла түгел, коллективты уятыу, йәмәғәтселек менән аралашыу кеүек яуаплы мәлдәрҙе үҙ иңенә һалды. Фекеремде йомғаҡлап, шуны ғына әйтергә теләйем: быйыл Башҡортостан журналистары беҙ белгән тарихта беренсе тапҡыр үҙ позицияһы, фекере булыуын күрһәтте. Был аҙым, танырға кәрәк, батырлыҡҡа тиң ине. Ошо көрәштең уртаһында ҡайнаған Рита Өмөтбаеваға беҙ артабан да ижади үрҙәр теләйбеҙ. Уның тапшырыуҙары − ысын мәғәнәһендә халыҡсан тапшырыуҙар. Сөнки коллегабыҙ бөтә күңеле менән яратҡан халҡына, яратҡан телевидениеһына хеҙмәт итә. Һәм был хеҙмәт хөрмәтле комиссия тарафынан да баһаланһын ине.\n«Юлдаш» радиоһының баш мөхәррире, Ш. Хоҙайбирҙин исемендәге хөкүмәт премияһы лауреаты.\nҮҙенсәлекле проекттар, халыҡсан программалар, ток-шоуҙар авторы\nБеҙ «Башҡортостан» дәүләт телерадиокомпанияһы журналисы Рита Өмөтбаеваның Шәһит Хоҙайбирҙин исемендәге хөкүмәт премияһына тәҡдим ителеүен шатланып ҡабул иттек.\nРита Ришат ҡыҙы − Башҡортостан матбуғатында ике тиҫтә йылға яҡын хеҙмәт итеү осоронда үҙен талантлы журналист, оҫта ойоштороусы булараҡ танытҡан ижади эҙләнеүсән шәхес. Тәүҙә «Башҡортостан» радиоһында, һуңғы ун йылда телевидениела эшләгән осорҙа ул республика халҡын береһенән-береһе матур, йөкмәткеле тапшырыуҙары менән ҡыуандырҙы. Журналистың авторлыҡ эштәренә халыҡ мәнфәғәтен яҡлау, ҡыйыу идеялар күтәреү хас. Рита Өмөтбаева публицистика, интервью жанрында емешле ижад итә. Күңеленә ябай кешенең, ауыл эшсәндәренең хәстәре, проблемаһы яҡын. Оҙаҡ йылдар эфирҙа уңышлы барған «Айгөл иле» публицистик журналында автор республиканың төрлө төбәктәрендә йәшәүсе геройҙарҙың яҙмышын аса.\nТок-шоу журналистан ҙур оҫталыҡ, тәрән белем талап итә. Был йәһәттән Рита Өмөтбаева «Башҡортостан» телевидениеһы эфирына ток-шоу программаһын алып сығып, үҙен ысын профессионал итеп танытты. Заманында «Аҡ тирәк, күк тирәк» тапшырыуы халыҡтың яратҡан иң популяр тапшырыуҙарының береһе булды. ҡыйыу фекерҙәрҙе, көнүҙәк проблемаларҙы күтәргән, ҡатнашыусыларҙы ҡыҙыу бәхәскә саҡырған «Ысынлап та» ток-шоуы ла талантлы журналист башланғысында эфирға сығып, бөгөн үҙ тамашасыһын тапҡан тапшырыуға әйләнде.\nТелевизор ҡараусыларҙың рухи ихтыяжын тойоу − Рита Ришат ҡыҙының ижадына хас үҙенсәлек. Уникаль проекттар авторы «Байыҡ» телевизион конкурсы аша бейеү сәнғәтен артабан үҫтереүгә булышлыҡ итеү, аҫыл бейеү өлгөләрен халыҡҡа ҡайтарыу, мәңгеләштереү ниәтендә илһамланып ижад итә. Телевизион бейеү конкурсы республикала ғына түгел, халыҡ-ара кимәлдә лә киң танылыуы менән мәртәбәле. Күптән түгел Рита Өмөтбаева башҡорт халыҡ йырҙарын башҡарыусылар араһында сираттағы проектын тәҡдим итте. «Башҡорт йыры» телевизион йыр конкурсының да «Байыҡ» кеүек киң офоҡтарҙы иңләйәсәгенә өмөтөбөҙ ҙур.\nРита Ришат ҡыҙы – бөгөн башҡорт журналистикаһының үҫешенә тос өлөш индереүсе талантлы журналистарҙың береһе. Уның хеҙмәте Шәһит Хоҙайбирҙин исемендәге абруйлы премияға лайыҡ, тип һанайбыҙ.\nБашҡортостандың халыҡ артисы;\nБашҡортостандың халыҡ, Рәсәй Федерацияһының атҡаҙанған артисткаһы,\nҒ. Сәләм, С. Юлаев исемендәге дәүләт премиялары лауреаты;\nРәсәй Федерацияһының һәм Башҡортостандың атҡаҙанған мәҙәниәт хеҙмәткәре, филология фәндәре докторы, профессор;\nБашҡортостандың атҡаҙанған сәнғәт эшмәкәре;\nБашҡортостандың атҡаҙанған артисы, Ф. Ғәскәров исемендәге дәүләт академия халыҡ бейеүҙәре ансамбле солисткаһы.


Ағымдағы йылдың беренсе кварталы йомғаҡтары буйынса Башҡортостан бюджеты профицит менән үтәлгән // Иҡтисад | новости башинформ.рф\nАғымдағы йылдың беренсе кварталы йомғаҡтары буйынса Башҡортостан бюджеты профицит менән үтәлгән\n17:42, 29 мая 2013 Иҡтисад\nАғымдағы йылдың беренсе кварталы йомғаҡтары буйынса республиканың тупланма бюджеты 3,4 миллиард һумлыҡ профицит менән үтәлгән. Әммә быға килемдәрҙең артыуы түгел, ә планлаштырылған сығымдарға средстволарҙың тулы кимәлдә файҙаланылмауы сәбәп булып тора. Бюджет инвестицияларын тигеҙ файҙаланмау мәсьәләһе шаршамбы, 29 майҙа, БР Хөкүмәте ултырышында тикшерелде. Ултырышта Башҡортостан Президенты Рөстәм Хәмитов та ҡатнашты.\n— Республиканың тупланма бюджеты беренсе кварталда килемдәр буйынса – 32,5 миллиард һум күләмендә (үткән йылдың ошо уҡ осоро менән сағыштырғанда, был 95,6 процент тәшкил итә), сығымдар буйынса 29,1 миллиард һум күләмендә (109 процент) үтәлде, — тип хәбәр итте төбәктең финанс министры Рузалия Хисмәтуллина. – Тупланма бюджет профициты 3,4 миллиард һум тәшкил итте. Әммә был килемдәрҙең артыуына түгел, ә планлаштырылған сығымдарға средстволарҙың тулы кимәлдә ҡулланылмауына бәйле.\nМинистрлыҡ һәм ведомстволарға килгәндә, уларҙың ни бары етәүһе генә бюджет йөкләмәләре лимиттарын йыллыҡ пландың 25 проценты кимәлендә үтәгән. Был хаҡта төбәктең финанс министры хәбәр итте. 11 ведомствола үтәлеш кимәле – 18-25 процент, ҡалған 22 министрлыҡ һәм ведомствола — унан да түбәнерәк. БР Сәнәғәт һәм инновацион сәйәсәт министрлығында һәм БР Туризм буйынса агентлығында иң түбән үтәлеш кимәле – планлаштырылған сығымдарҙың йыллыҡ күләменең 10 проценты тирәһе.\nҠаралған средстволар күләмен тейешле кимәлдә файҙаланмаған ведомстволар етәкселәре БР Хөкүмәте ултырышында отчет менән сығыш яһаны. Йыл йомғаҡтары буйынса власть органдары йыллыҡ лимиттарҙы тулыһынса үтәргә планлаштыра.\nРеспублика Президенты министрлыҡ һәм ведомство етәкселәрен «дөрөҫ планлаштырырға» саҡырҙы.\n— Средстволарҙы тигеҙ файҙаланырға кәрәк, бюджет үтәлеше буйынса бурыстарҙы йыл аҙағына ҡалдырырға ярамай, — тип һыҙыҡ өҫтөнә алды Рөстәм Хәмитов.\nТеги: бюджет,финанстар,бр хөкүмәте,бр президенты


Рөстәм Хәмитов «ЛУКОЙЛ» асыҡ акционерҙар йәмғиәте президенты Вәғит Алекперов менән осрашты // Иҡтисад | новости башинформ.рф\nРөстәм Хәмитов «ЛУКОЙЛ» асыҡ акционерҙар йәмғиәте президенты Вәғит Алекперов менән осрашты\n12:19, 5 февраля 2016 Иҡтисад\n4 февралдә Республика йортонда Башҡортостан Башлығы Рөстәм Хәмитов «ЛУКОЙЛ» асыҡ акционерҙар йәмғиәте президенты Вәғит Алекперов менән осрашты. Осрашыу барышында төбәктә компанияның эшмәкәрлеген үҫтереү мөмкинлектәре тикшерелде.\n– Эшебеҙгә килгәндә, күләм йәһәтенән юғары кимәлдә булмаһа ла, уңышлы. Ә бына үҙ-ара ярҙам күрһәткестәре буйынса беҙ яҡшы кимәлдә, – тине Рөстәм Хәмитов. – Беҙгә берлектәге эште артабан нисек үҫтереү хаҡында уйларға кәрәк.\nВәғит Алекперов, үҙ сиратында, Өфөлә Рәсәйҙең туғыҙ төбәген үҙ эсенә алған нефть продукттарын һатыу үҙәге булдырылыуы тураһында хәбәр итте.\n– Үҙәкте бында астыҡ. Был төбәк структураһы ғына түгел, ә Ямал-Ненец округынан Ырымбурға һәм Татарстандан Алыҫ Көнсығышҡа тиклем эшләүсе ойошма, – тип һыҙыҡ өҫтөнә алды ул.\n«ЛУКОЙЛ» республика иҡтисады өсөн мөһим әһәмиәткә эйә, тип билдәләне Башҡортостан Башлығы.\n– Йылына 300 миллион һум самаһы һалым алабыҙ, компания беҙҙең биләмәлә нефть продукттарын һатыу менән генә шөғөлләнә, – тине Рөстәм Хәмитов. – Ошо йәһәттән заправкалау станциялары селтәрен үҫтереү мөмкинлектәре бар. Бынан тыш, яғыулыҡты һаҡсыл файҙаланыу буйынса перспективалы проекттар хаҡында уйлайбыҙ. Компания менән бергә энергия һөҙөмтәлелеге мәсьәләләре өҫтөндә эшләйбеҙ. «ЛУКОЙЛ» ышаныслы партнер булыр тип өмөтләнәбеҙ.\n«ЛУКОЙЛ» асыҡ акционерҙар йәмғиәте – нефть һәм газ компанияһы. Рәсәйҙә нефть сығарыуҙың 16,4 проценты һәм нефть эшкәртеүҙең 15,7 проценты уның өлөшөнә тура килә.\n«ЛУКОЙЛ-Уралнефтепродукт» яуаплылығы сикләнгән йәмғиәте илдең туғыҙ төбәгендә – Башҡортостан һәм Татарстан республикаларында, Һамар, Ырымбур, Ульяновск, Силәбе, Ҡурған, Төмән өлкәләрендә, Ханты-Манси автономиялы округын – Юграла үҙенең эшмәкәрлеген тормошҡа ашыра.


Парламент ултырышы - GTRK.TV — Новости Уфы и РБ\nТранспорт һалымын түләмәгән өсөн автомобиль йөрөтөү хоҡуғын кисектереп тороу. Бөгөн Башҡортостан парламенты Дәүләт Думаһына ошондай закон сығарыу тәҡдиме менән сығыш яһаны. 2016 йылда Башҡортостан ҡануниәте өлкәһендә байтаҡ һөҙөмтәле эштәр башҡарылды, тип билдәләне Дәүләт Йыйылышы рәйесе Константин Толкачёв. Депутаттар республика өсөн мөһим закон проекттары ҡабул итте, ҡайһы бер закондарға тейешле үҙгәрештәр индерелде. Бөгөн депутаттар Башҡортостан буйынса Эске эштәр министры вазифаһын башҡарыусының хоҡуҡ һаҡлау өлкәһе торошо тураһындағы отчетын тыңланы. Һуңғы арала сауҙа һәм йәмәғәт туҡланыуында ағыуланыу осраҡтарын иҫәпкә алып депутаттар аҙыҡ түлек хәүефһеҙлеген тәьмин итеү саралары тураһындағы закон проектына үҙгәрештәр индерергә тәҡдим итә. Республика биләмәһендә продукттарҙың сифатын, хәүефһеҙлеген һәм халыҡтың сәләмәтлеген күҙәтеп тороуға йүнәлтелгән саралар мөһим.Республиканың киләһе йылдарҙағы бюджеты тураһындағы законына ла үҙгәрештәр индерелде. Һөҙөмтәлә 2017 йылға бюджеттың төп һандары килемдәр буйынса 17 миллиард ярымдан ашыуға, сығымдар буйынса 18 миллиард тирәһенә үҙгәрә. 2018-2019 йылдарҙа ла үҙгәреш тик артыу яғына. Рәсәй йәмәғәт палатаһы вәкәләттәренең киңәйеүе Башҡортостандағы ошондай ойошманың эшмәкәрлегенә лә үҙгәрештәр индереүҙе талап итә. Был йәһәттән депутаттар республика йәмәғәт палатаһының формалашыу һәм эшмәкәрлек тәртибенә үҙгәрештәр индерә.Дәүләт Йыйылышы-Ҡоролтай депутаттары шулай уҡ Экология, “Юл хәрәкәте хәүефһеҙлеге тураһындағы” кодекстарға үҙгәрештәр индереү тураһында закон проекттарын икшерҙе. Рәсәй Дәүләт Думаһына закон сығарыу башланғысы менән сығыш яһаны.Дәүләт Йыйылышы-Ҡоролтайҙың “Башҡарыу эшмәкәрлеге тураһындағы” Федераль законға үҙгәреш индереү тураһындағы закон сығарыу башланғысы транспорт сараларын файҙаланыуҙы сикләүгә ҡағыла. Депутаттар фекеренсә, машина йөрөтөү хоҡуғын сикләп тороу авто хужаларын транспорт һалымын ваҡытында түләргә дәртләндерер ине.\n22 февраля Нефтекамала мутлашыусылар урланған машиналар һатыу эшен яйға һалған\n22 февраля Рәсәй һәм донъя яңылыҡтары


«Иртә лә, төш тә уңманым, ә барыбер бәхетле булдым!» » "Йәшлек" гәзите\nГазета "Йәшлек" » Махсус бит » «Иртә лә, төш тә уңманым, ә барыбер бәхетле булдым!»\n«Иртә лә, төш тә уңманым, ә барыбер бәхетле булдым!»\nйәки Яҙмыш ҡыйырһытҡан ҡатындың урамына ла байрам килә\nАтайһыҙ ҡалғанда Зөлфиәгә ни бары өс йәш булған.\n− Атайым ҡайҙа? Атайымды бирегеҙ миңә! − тип урындыҡҡа ҡапланып зар илағанын иҫләмәй, быны әсәһенең һөйләүе буйынса ғына белә. Һөйөклө атаһы йылғала батып үлгәс, әсә ҡулында дүрт бала тороп ҡалған улар.\n− Әсәйем, балаларым ас-яланғас булмаһын, тип көнө-төнө тиерлек эшләне: иртә таңдан тороп фермаға быҙау ҡарарға йүгерә торғайны, ҡайта ла һепертке бәйләй, миндек әҙерләй, − күҙҙәренә йәш тулған Зөлфиә ҡартайған әсәһенең фотоһын ҡулына алып һыйпай, әйтерһең дә, һырҙарын һыпырып алырға теләй. − Ә мин уны элек гел илата торғайным, йәнәһе лә, ҡарай алмағас, ниңә беҙҙе дүртәү итеп таптың...\nЗөлфиә мәктәпкә барғансы үҙҙәренең ярлы йәшәүҙәрен аңламай. Булғанға шөкөр итеп, көнө буйы урам балалары менән уйнай ҙа, ҡайтып, бер кескәй табаҡ ҡатыҡты ҡаласҡа ҡушып һемерә лә, ағай-апайҙарын этеп-төртөп, араларына барып ятып, рәхәтләнеп йоҡлай. Беренсе сентябрҙә уҡырға барғас, үҙе янында торған ҡыҙҙарҙы күреп һоҡланыуҙан телдән яҙа − сәстәрендәге ҙур аҡ күбәләктәй таҫмалары ғына ни тора! Ап-аҡ күперек кеүек әберкәле алъяпҡыстары инде төшкә инерлек! Зөлфиә үҙенең апайҙарынан тороп ҡалған, терһәктәренә ямау һалынған иҫке генә формаһын, ябай ғына алъяпҡысын уңайһыҙланып тартҡыслай торғас, хатта шиғырын онота. Ыҡ-мыҡ итеп тора ла, илап ебәрә. Шулай күңелһеҙ башланып китә уның өсөн мәктәп йылдары. Тура килһә килә бит − синыфтарындағы ҡалған өс ҡыҙ ҙа етәкселәрҙең балалары булып сыға. Зөлфиә ошо аҡҡоштар янында йолҡош турғай кеүек күренә. Етмәһә, ҡыҙҙар уға илаҡ исемен тағып, гел ситләтә. Уҡытыусы уны таҡтаға сығарһа, һәр һүҙенән кәмит табып, шырҡ-шырҡ көлгән булалар, өсәү ара ҡолаҡтан-ҡолаҡҡа сер беректерәләр, ә Зөлфиәгә һөйләмәйҙәр. Үҫә килә, асыҡтан-асыҡ кәмһетеүҙәр башлана.\n− Мәктәптә саҡта шундай ҡыйын булды, әйтәһе лә түгел, − ти Зөлфиә. − Ҡыҙҙар рәнйеткәс, малайҙар ҙа уларға ҡушылды. Үгәй бала һымағыраҡ йөрөлдө инде. Яҙма эштәрҙе яҡшы башҡара торғайным, ә уҡытыусылар таҡтаға сығарһа, ҡойолам да төшәм, ауыҙымды асырға ҡурҡам. Йомолдом, бикләндем. Үҙемдең хәйерсе кейемем өсөн әсәйемә үпкәләп илайым, ә ул нимә эшләһен инде? Артыҡ бер тин дә юҡ өйҙә. Шуға һигеҙенсе синыфтан һуң һөнәрселек училищеһына уҡырға киттем. Унда кейем бирәләр, ашаталар бит инде, барыһы ла минең кеүек колхозсы балаһы, йәшәүе еңелерәк булып китте.\nҺөнәрселек училищеһында Зөлфиәнең фотоһүрәте дүрт йыл рәттән Маҡтау таҡтаһында тора. Уны уҡытыусылары йүнәлтмә менән юғары уҡыу йортона уҡырға ебәрергә йыйына, аҙаҡ беҙгә эшкә килерһең, тиҙәр. Диплом алған Зөлфиә үҙенә шундай матур киләсәк юрап, ҡанатланып ауылына ҡайта. Кисен тәүге тапҡыр клубҡа тансыға сыҡҡас, күрше ауылдан килгән бер егет уны бейеүгә саҡыра, аҙаҡ йорттарына ҡәҙәр оҙата. Ҡапҡа янында ҡыйыу егет ҡыҙҙы ҡосаҡлап, ебәрмәй тора, ирендәренән үбә. Беренсе тапҡыр үбешкән ҡыҙ, иҫен юғалтып, егеттең ҡосағынан шыуып төшә... Бер ай йөрөп, ошо мөхәббәттер тип, Зөлфиә шул күрше ауыл егетенә кейәүгә сыға. Ире, ҡатын-ҡыҙға уҡыу нимәгә, тип, уҡырға ебәрмәй, әлбиттә. Әммә ихласлап, еңен төрөп донъя көтөргә йәбешкән Зөлфиә бының өсөн артыҡ ҡайғырмай ҙа. Бер-бер артлы ике балалары тыуа, ҡайны-ҡәйнәһе йорт бураша, тана һатып алалар. Ләкин Зөлфиә ни тиклем тырышмаһын, ире ыжламағас, тормоштары бер ҙә алға бармай. Арба ватылһа − утын, үгеҙ үлһә − ит, тигәндәй, бер көн менән йәшәп күнеккән ир, тегене булдырайым, быны эш итәйем, тип ынтылмай. Етмәһә, эсергә лә әүәҫләнә. Йәш ҡатын, балалары бер аҙ нығынғас, ире ҡаршы булыуға ҡарамаҫтан, ситтән тороп уҡырға инә. Колхоз тарҡалғас, йүнле ирҙәр төрлө яҡҡа эшкә китеп бөтә, ә Зөлфиәнеке ни күпләп мал аҫрарға теләмәй, ни ситтә эш эҙләргә маташмай. Көнө-төнө телевизор ҡарауҙан бушамаған, хатта малға бесән сығып һалырға иренгән ялҡау ирҙән бөтөнләй төңөлөп, Зөлфиә айырылышырға ниәтләй, судҡа ғариза яҙа. Ире ҡалаҡ-сәнскегә тиклем хәрәмләшеп бүлешкәндә, эй, ҡаҙалып китмәйме һауыт-һабаһы менән, тип Зөлфиә, намыҫланып, балалары менән үҙенең генә әйберҙәрен алырға була, ләкин судья, балаларың хаҡына, тигәс, ризалаша. Бер иҫке генә йортҡа күсеп сығалар. Айырылышҡандан һуң ике-өс ай үткәс, өлкән ҡыҙы сирләп, дауаханаға эләгә. Атаһы килеп хәлен дә белешмәй.\n− Ҡыҙым өмөтләнеп көтөп ятҡан булды, мин ауырығас, атайым барыбер түҙмәҫ, килер, тип, юҡ, күҙен дә күрһәтмәне, − Зөлфиәгә был хәлде иҫләүе бик ауыр. − Ҡыҙымды дауахананан алып ҡайтҡанда, автобус ватылды, һеҙҙең ауылға бара алмайым, артабан йәйәү атлағыҙ, тине водитель. Беҙҙең артыбыҙҙан автобустан өс йәш ҡупшы ҡыҙ төштө. Ҡышҡы һалҡын көн, беҙ өшөмәҫ өсөн шәп атлаған булабыҙ. Бер ваҡыт алда машина күренде. Ҡыҙым ҡыуанып китте, атайым бит, тип. Ысынлап та, уның машинаһы. Минең дә эсемә йылы йүгерҙе, ул ҡайҙандыр белешеп беҙҙе ҡаршылай, ә мин бушҡа уның күләгәһен әрләйем, тип бошоноп та ҡуйҙым. Әммә ҡыҙымдың атаһы, беҙҙе ҡар буранында ҡалдырып, теге йәш ҡыҙҙар янында туҡтаны ла, уларҙы ултыртып, кире ауылға елдерҙе. Беҙҙең яҡҡа боролоп ҡараһасы... Ҡыҙым күҙҙәрен мөлдөрәтеп машинаға бер ҡараны ла, ҡарашын ергә төбәне. Шунан, күсеп китәйек ауылдан, тине. Иламаны, ирендәрен ҡымтыны ла ҡайтҡансы ләм-мим өндәшмәне. Аҙаҡ, йәй күсербеҙ, тиһәм, юҡ, тиҙерәк китәйек, тип илап ныҡышты. Бирәм тигән ҡолона − сығарып ҡуя юлына бит, икенсе аҙнала ҡалаға хеҙмәт биржаһына эш белешеп барһам, балаларым бәхетенән, һөнәрем буйынса эш урыны бар! Шулай итеп, ҡалаға күстек.\nТәүге йылдары улар кеше тупһаһында йәшәй. Йәшәгән бүлмәләре тауыҡ кетәгендәй: бер диван да бер өҫтәл генә һыйырлыҡ. Ундай торлаҡ та бармы, тиерһегеҙ. Була икән шул. Элекке ятаҡтың ванна бүлмәһен шулай бер аҙ кеше йәшәрлек итеп әтмәләп, ҡуртымға биргәндәр. Зөлфиә ике эштә эшләүенә ҡарамаҫтан, аҡсаға мантымайҙар. Ни апай-ағайҙары ярҙам итерлек хәлдә түгел, тапҡан-таянғандарын үҙҙәренән арттыра алмайҙар. Әммә тырыша торғас, тинләп бер аҙ аҡса йыйған Зөлфиә, кредит юллап, шул тауыҡ кетәгендәй бүлмәне һатып алыуға ирешә. Ашау-эсеүҙәренә әсәһе пенсияһынан өҙөп-йолҡоп өлөш сығара. Һигеҙ йыл баш күтәрмәй эшләгән Зөлфиә үҙенең бәхетле булырына һис ҡасан өмөтөн өҙмәй. Ауырлыҡтарға бирешергә теләмәй, балаларын да, беҙҙең урамда ла байрам буласаҡ, күрерһегеҙ әле, тип дәртләндерә, яҡшы уҡырға өндәй. Яңғыҙ йәшәһә лә, ир-егеттәр менән сыуалып, исемен сығармай. Сабырлыҡ төбө − һары алтын. Ысынлап та, донъяға ышаныс, яҡты йөҙ менән баҡҡан Зөлфиәнең йорттарына ла бәхет ишек ҡаҡты бит. Бер көн уларҙың ойошмаһына олпат кәүҙәле, бөхтә кейенгән азамат килә. Тәҙрә аша уның елле джипта килеп туҡтағанын күргән бар ҡатын-ҡыҙ «аһ» итеп, тиҙ-тиҙ генә өҫ-баштарын рәтләп, көҙгөгә ҡарашалар, сибәр ир алдында тегеләй ҙә былай уралалар. Бер Зөлфиә генә үҙенең бәхете янында тороуын тоймай, эш буйынса ғына уның менән аралаша ла, тиҙерәк икенсе эшенә йүгерергә ашҡына. Артынса сыҡҡан эшҡыуар уны машинаһында алып барырға тәҡдим итә, Зөлфиә ризалаша. Шулай итеп, улар таныша, аралаша башлай. Эшҡыуарлыҡ менән уңышлы шөғөлләнгән ир, бынан ике йыл элек ауырыуҙан ҡатыны вафат булып ҡалғас, яңғыҙы йәшәүен, берҙән-бер ҡыҙҙарының баш ҡалала ғаиләһе менән тороуын һөйләй. Зөлфиәнең ихласлығы, эскерһеҙлеге, балаларса бер ҡатлы ябай булыуы уның күңеленә хуш килә һәм бер аҙҙан ул ҡатынға тәҡдим яһай: «Ун биш йәшкә өлкән тимәһәң инде...». Шул мәлдә Зөлфиә уның күҙҙәрендә үҙен йолҡош турғай итеп түгел, ә аҡҡош итеп күрә һәм артабанғы тормош юлын бергә дауам итергә ризалығын бирә. Улар шундай матур, татыу итеп йәшәп киттеләр, әйтерһең дә, бер-береһе өсөн генә тыуғандар. Донъялары түп-түңәрәк инде, күҙ теймәһен.\n− Элек ололарҙан ишеткән, иртә уңмаған − төш уңмаҫ, төш уңмаған − кис уңмаҫ, кис уңмаған − һис уңмаҫ, тигән мәҡәл дөрөҫлөккә бик үк тура килмәй, − тип бәхетле көлә Зөлфиә. − Иртә лә, төш тә уңманым, ә барыбер бәхетле булдым бит! Әйтерһең дә, минең күргән бөтә ыҙаларым өсөн Хоҙай бәхет ҡапҡаларын асты ла, әйҙә түргә уҙ, тине. Һәм мин ҡаршылашып торманым! Шуға ла бөгөн һөйөп, һөйөлөп кенә бәхетле йәшәйем.\nСығыу ваҡыты 25-10-2011, 09:50 | Ҡаранылар: 1996


Германияла хоккей буйынса Рәсәй ҡатын-ҡыҙҙар йыйылмаһы майҙан хужаларына ҡаршы өс күрһәтмә матч уҙғарҙы\nМилли йыйылма составында «Ағиҙел»дән өс уйынсы сығыш яһаны.\nТәүге осорҙа Рәсәй командаһы 4:2 иҫәбе менән еңеү яулаһа, икенсе турҙа 3:4-кә еңелде. Һуңғы хәл иткес осрашыу беҙҙең файҙаға 5:0 иҫәбе менән тамамланды. Уйында Татьяна Шибанова, яҡташыбыҙ Екатерина Лебедева айырылып торҙо. Шибанова, Дюбанок һәм Лебедева өсәүһе иҫәбенә йәмғеһе 8 мәрәй яҙҙы.


Хәбәрҙәр: Төркиә курдтары Анкараны ғәйепләй.\nТөркиә курдтары Анкараны ғәйепләй.\nМанифестанттар, күпселеге курдтар, Диярбакыр һәм Төркиәнең башҡа ҡалаларында ҡаршылыҡ акцияларында ҡатнашты. Сик ашаһындағы Сүриәнең Кобани ҡалаһында нисәмә көн инде курдтарҙың “пешмерга” үҙоборона отядтары һәм ИД (ИГ) боевиктары араһында аяуһыҙ һуғыш барғанда, хөкүмәттең бер сара ла күрмәүенә уларҙың асыуҙары килә.\nХәбәр итеүҙәренсә, демонстрацияны ҡыуып таратҡанда, бер кеше һәләк булған, бик күптәре зыян күргән. Анкарала һәм Стамбулда полиция һыу атҡыстар һәм йәш ағыҙғыс газ ҡулланған. Манифестанттар властарҙан сикте нығытыу менән генә сикләнмәй, көтөп ҡарап ултырыуҙан актив позицияға күсеүҙе, курд отрядтарына “исламистар” менән көрәштә ярҙам итеүҙе талап итә.\nКурдстан Эшселәр фирҡәһе башлығы Абдуллаһ Оджелан Анкара ҡул ҡаушырып ултырып, Кобани баш һалһа, Төркиә курдтары һәм хөкүмәт араһындағы тыныслыҡ процесы туҡталасағы хаҡында белдерҙе.\n“Ирактағы “Ислам дәүләте” террористарын, шул территорияла ҡаршы алышҡан төркөмдәр менән хеҙмәттәшлек булдырылмай тороп, авиаһөжүмдәр туҡтата алмаясаҡ. Төркиә менән сиктәш Сүриәнең Кобани ҡалаһы өс аҙна йыһатсылар ҡамауында булды, ә хәҙер баш һалды тиерлек,”- тип белдерҙе Төркиә президенты Рәжәп Тайип Эрдоган Газиантеп провинцияһындағы Сүриә ҡасаҡтары лагерында. Ул сик буйҙарында пилотһыҙ буфер зоналары булдырыу һәм Сүриәләге, Ирактағы уртасыл ҡараштағы оппозицияны өйрәтеү һәм ҡоралландырыу кәрәклеге тураһында ла әйтте.\nТөрөк армияһы Сүриә һәм Иракта операциялар үткәреүгә мандат алды, әммә әлегә ундағы хәлдәргә ҡыҫылманы. Ил сиген нығытыуҙан тыш Төркиә Сүриә һәм Ирактан байтаҡ ҡасаҡты ҡабул итте, шулай уҡ ул “пешмерга” һуғышсыларын үҙ госпиталдәрендә дауалай.


Бешмә ауыҙҙы бешерҙе... » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Бешмә ауыҙҙы бешерҙе...\nБешмә ауыҙҙы бешерҙе... 11.04.2018 // Йәмғиәт\nБылтыр октябрҙә Туймазы районында бешмә ауырыуы таралыуы һәм уның кире эҙемтәләре төбәктә ветеринария эшен ойоштороуҙа етешһеҙлектәрҙе күрһәтеп, был йүнәлешкә икенсе күҙлектән ҡарарға мәжбүр итте. Әле республикала бешмә эҙемтәләрен бөтөрөү һәм башҡа мал ауырыуҙарын таратмау өсөн күләмле саралар күрелә. Мәҫәлән, Иглин районында “Иглин районы биләмәһендә айырыуса хәүефле түләмә ауырыуы сығанағы барлыҡҡа килеүенә бәйле ғәҙәттән тыш хәлде бөтөрөү” темаһы буйынса тактик-штаб күнекмәһе ойошторолдо.\nОшондай саралар һәр районда уҙасаҡ. Бындай хәлгә тарымаҫ өсөн бөтә талаптарҙы теүәл үтәргә кәрәк. Былтырғы күңелһеҙ хәл республикала яуаплы хеҙмәттәргә һәр саҡ уяу һәм әҙер булырға кәрәклекте күрһәтте. Ундай ауырыуҙар насар эҙемтәләргә, халыҡҡа, эшҡыуарлыҡҡа ҙур зыян килтерә. Ветеринарҙарҙың бурыстарына илке-һалҡы ҡарауы һөҙөмтәһендә ошондай осраҡтар килеп тыуғанда, улар эштән үҙ теләктәре менән генә китеп, яуаплылыҡтан ҡотола алмаясаҡ, ә хеҙмәттән ышанысты юғалтыуға бәйле ҡыуыласаҡ, тип етди иҫкәртте республика Хөкүмәте Премьер-министрының беренсе урынбаҫары, ауыл хужалығы министры Илшат Фазрахманов.\n...Шартлыса төп ваҡиғалар райондың Буденновский ауылында барҙы. Бер хужалыҡта һыйыр һәм быҙау үлеүе тураһында билдәле була. Ветеринария лабораторияһы ваҡиға урынына сыға. Тиҙ генә анализдар алып, малдарҙың түләмә менән ауырыуын асыҡлайҙар. Ошо осраҡҡа бәйле районда ғәҙәттән тыш хәл иғлан ителә. Ваҡиға урынына республика һәм район етәкселәре, барлыҡ яуаплы хеҙмәттәр сыға. Шулай итеп, мәлендә саралар күреү ауырыуҙың таралыуына юл ҡуймай. Ветеринария хеҙмәтенең иһә ғәҙәттән тыш шарттарҙа эшләү өсөн махсус техника менән тәьмин ителеүе мәсьәләне тиҙ арала хәл итеүгә булышлыҡ ҡылды. Әйткәндәй, күнекмәлә диагностика, шулай уҡ ялан шарттарында эҙемтәләрҙе бөтөрөү мөмкинлеге булған заманса ҡорамалдар менән ҡоралландырылған эпизоотик ауырыуҙарға ҡаршы тороу йыйылма отряды тәүге тапҡыр йәлеп ителде.\nРеспублика ветеринария хеҙмәте идаралығы начальнигы Азат Йыһаншин белдереүенсә, әлеге ваҡытта илдә эпизоотик хәл ауыр һәм көсөргәнешле тора. Силәбе һәм Ырымбур өлкәһе, Татарстан Республикаһы кеүек ҡайһы бер күрше төбәктәрҙә африка сусҡа тағунының, ҡош киҙеүенең, йоғошло дерматиттың тоҡаныу осраҡтары теркәлгән. Республикаға ла йоғошло ауырыуҙарҙың үтеп инеү ихтималлығы ҙур.\nОшо хәлдәрҙән ҡурсалау маҡсатында, республика Ветеринар идаралығының төбәктә һәм унан ситкә малды күсереп йөрөткәндә санитар тикшереү үткәреүҙең мотлаҡ булыуы хаҡында бойороғо ла бар. Йоғошло сирҙәрҙең мал аҙығы, ҡорамалдар менән килеүе ихтималлығы тураһында ла оноторға ярамай.\nБындай һаҡланыу саралары күреүгә ҡарамаҫтан, былтыр Туймазы һәм Бүздәк райондарында эре малда йоғошло дерматиттың – бер, ә бешмәнең биш осрағы теркәлде. Билдәле булыуынса, уны бөтөрөүгә 40 миллион һум бюджет аҡсаһы сарыф ителде. Шулай уҡ 900 һарыҡ, 805 эре мал, 53 сусҡа юҡ ителде. Быйыл иһә Күгәрсен районында бесәй ҡотороуы теркәлгән. Уны юҡ итеү буйынса мәлендә сара күрелә. Шулай ҙа тынысланырға иртә, сөнки африка сусҡаһы тағуны ҙур хәүеф тыуҙыра.\nӘлеге ваҡытта ветеринария хеҙмәте төбәктә шәхси хужалыҡтарҙағы малдарҙы идентификациялау буйынса эшләй. Йәғни мал заманса тамғалана һәм электрон мәғлүмәт системаһына индерелә. Төбәктә эре малдың 29, ваҡ малдың – 11, сусҡаның 56 проценттан ашыуы тамғаланған. Малдарҙы контролдә тотоу маҡсатында, электрон ветеринария сертификациялауҙы индереү буйынса эш әүҙемләшкән. Былтыр декабрҙән ветеринар оҙатыу документы тулыһынса электрон төрҙә алып барыла. Бындай саралар малсылыҡта тәртип булдырыу маҡсатында күрелә.


Санкт-Петербургта Башҡорт мәҙәниәте көнө үтте // Йәмғиәт | новости башинформ.рф\n14:34, 26 апреля 2012 Йәмғиәт\nКөн элгәре Санкт-Петербургта Башҡорт мәҙәниәте көнө үткәрелде. Уны ойоштороусы булып ҡаланың Мәҙәниәт буйынса комитеты һәм Башҡортостан Республикаһының төньяҡ баш ҡалалағы Даими вәкиллеге ярҙамында Санкт-Петербург башҡорттары ҡоролтайы (конгресы) сығыш яһаны. Программа сиктәрендә «Башҡортостан» киностудияһы төшөргән «Елғыуар» фильмы тәҡдим ителде, республиканың профессиональ һәм үҙешмәкәр артистары сығыш яһаны, ҡурай моңо яңғыраны. Шулай уҡ башҡорт балы күргәҙмә-йәрминкәһе ойошторолдо. Сара йәштәр дискотекаһы менән тамамланды, тип хәбәр итте Башҡортостандың Петербургтағы Даими вәкиллеге баш белгесе Мәүлиҙә Ильясова.\nТеги: башҡорт мәҙәниәте,башҡорттар ҡоролтайы,санкт-петербург


«Салауат Юлаев» клубының Европа ҡалалары буйлап сәфәре дауам итә\nБыл юлы юлаевсылар Минскиҙа урындағы «Динамо» менән осрашты. Көсөргәнешле уйын еңеүсеһе булиттар серияһында ғына асыҡланды. Төп ваҡыт 2-2 иҫәбенә тамамланды. Голдарҙы үҙ иҫәптәренә яҡташтарыбыҙҙан Евгений Бодров менән Евгений Коротков яҙҙы. Овертаймда яҡтар уңышҡа өлгәшә алманы. Ә бына ҡапҡа һаҡсыһы менән булитта Максим Майоров Башҡортостан командаһына 3-2 иҫәбе менән еңеү килтерҙе. Киләһе осрашыуын «Салауат Юлаев» клубы йәкшәмбе Финляндияның «Йокерит» хоккейсыларына ҡаршы үткәрә.


Баймаҡ районы мәғариф учреждениеларында яңы уҡыу йылына әҙерлек тамамланыу алдында\nРемонт-төҙөкләндереү эштәре менән бер рәттән мәктәп автобустары торошона ла ныҡлы иғтибар бүленде. Техника махсус күҙәтеү үтте.\nҺуңғы йылдарҙа мәктәптәр һанының ҡыҫҡарыуы сәбәпле, балаларҙы йөрөтөү, автобустарҙың техник торошона иғтибар артты. Был аңлашыла, сөнки бала ғүмере - иң ҡәҙерлеһе. Хеҙмәт стажы 45 йылға еткән водитель Ҡыяметдин Мөхәмәтйәнов быны яҡшы аңлай. Бына инде һигеҙ йыл ул Аҡморон мәктәбенең автобусын йөрөтә. Көн һайын тиҫтәләрсә бала ғүмерен үҙ яуаплылығына алып юлға сыға.\nБаймаҡ районында барлығы 29 мәктәп автобусы бар. Балаларҙы алып йөрөү тәжрибәле водителдәргә йөкмәтелгән. Район мәғариф бүлеге механигы Радик Нурмөхәмәтов әйтеүенсә, автобустарҙың күбеһе 2006 йылда алынған. Талаптарға ярашлы, был төр транспорттың хеҙмәт итеү ваҡыты ун йыл булһа ла, улар әле ҡулланылыуҙа ҡала килә. Шуға күрә техника даими тикшереү үтә.\nҮҙенә билдәләнгән маршруттағы юлдарҙың торошон яҡшы белеү, графикты теүәл үтәү менән бергә салонда тәртип, балаларҙың юлда йөрөгәндә үҙҙәрен уңайлы тойоуын ҡайғыртырға ла бурыслы водителдәр. Ә инде техниканың төҙөклөгө һәм юл хәрәкәте ҡағиҙәләрен теүәл үтәүе хаҡында әйтәһе лә түгел.\nАвтобус руле - ышаныслы ҡулдарҙа тип әйтергә тулы нигеҙ бар. Быны техник күҙәтеү һөҙөмтәләре лә тағы бер мәртәбә иҫбатланы.


Һары умырзая | Әбйәлил - Абзелил\nӘбйәлил - Абзелил > Сәләмәт булығыҙ > Һары умырзая\nДарыу үләндәрен йыйыу »\nҺары умырзая (русса: горицвет (адонис) весенний, латинса: Adonis vernalis L.) — күп йыллыҡ ағыулы үлән үҫемлек, бейеклеге 50 см-ға етә ала. Апрель — май айҙарында һары сәскә ата, июнь — июлдә орлоғо өлгөрә. Һары умырзая ҡайын һәм имән урмандары ситендә, ҡалҡыулыҡтарҙың көньяҡ-көнбайыш, көньяҡ-көнсығыш биттәрендә үҫә. Башҡортостандың күпселек райондарында үҫемлекте күрергә мөмкин. Тик Ҡалтасы, Яңауыл райондарында ул осрамай.\nДауалау өсөн һары умырзаяның үләне (ер өҫтөндәге өлөшө) ҡулланыла. Уның составында адонотоксин, цимарин исемле йөрәк гликозидтары, сапониндар, адоникол кислотаһы һ.б. биологик актив матдәләр бар. Һары умырзая үләне сәскә атҡан мәлендә әҙерләнә: тупраҡ өҫтөнән 5-10 см өҫтәрәк өлөшө ҡайсы йәки ураҡ ярҙамында ҡырҡып алына. Тамыры менән йолҡоп алырға ярамай, юғиһә киләһе йылда был үлән үҫмәйәсәк.\nЙыйылған үлән күләгәлә һәм ҡоро урында киптерелергә тейеш. Киптергәндә йыш-йыш өйләндереү талап ителә. Дауа ҡоро ерҙә, ҡағыҙ ҡапта йәки быяла һауытта һаҡлана. Шулай иткәндә һары умырзая дауаһы 2 йылға тиклем үҙ шифаһын юғалтмай.\nҺары умырзая үләненән әҙерләнгән төнәтмә, нигеҙҙә, йөрәк ауырыуҙары (йөрәк порогы, йөрәк неврозы һ. б.) булғанда, йөрәк ауыртыуҙы, тын ҡурылыуҙы баҫыу, йөрәк эшсәнлеген яйға һалыу, йөрәктең һүлпән эшләүенән килгән шешенеүҙе юҡ итеү өсөн ҡулланыла. Был төнәтмә шулай уҡ нервылар ҡаҡшағанда ла, бөйөр һәм бәүел ҡыуығы, тын алыу юлдары һәм үпкә шешкәндә лә файҙалы. Төнәтмәне әҙерләү: 1 балғалаҡ киптереп ваҡланған һары умырзая үләнен 1 стакан ҡайнар һыуға һалып, өҫтө ябыҡ килеш йылы урында 30-40 минут тоторға кәрәк. Төнәтмәне көнөнә өс тапҡыр, ашар алдынан, 1 аш ҡалағы эсергә.\nДарыуханаларҙа һары умырзая үләне төнәтмәһе ҡушып яһалған «кардиовален», «Бехтерев микстураһы» һ.б. дарыу препараттары һатыла. Белгес ҡушҡанынса ҡабул ителә.\nҺары умырзая ағыулы булыуын иҫәпкә алып, дауаланыу мотлаҡ рәүештә врач күҙәтеүендә үтергә тейеш. Дауаны билдәләнгән миҡдарынан артыҡ эсергә ярамай. Ике йәшкә тиклем балаларға һары умырзая дауалары бирелмәй.\nЭта запись написана автором Назир Сабитов, 16.04.2018 в 00:59, и размещена в категории Сәләмәт булығыҙ. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


Ниндәй ул бөгөнгө башҡорт ғаиләһе?\n1 Март 2018, 14:22\nАтай кеше нисек тә булһа ғаиләһен ҡарарға тырыша. Кәрәк икән, Себер тарафтарына вахтаға сығып китә, таһылы етһә, үҙ эшен дә асып ебәрә. Ул бер ҡасан да аяҡ күтәреп диванда ятмай.\nУл башҡа милләт ғаиләләренән айырылып тора. Ауылда ғүмер итһенме ул, ҡалаламы – йолаларҙы, ғөрөф-ғәҙәттәрҙе хөрмәт итә. Интеллигент кешеләрме, әллә физик эш менән аҡса тапһындармы – ололарҙы ололай белә, тыйылғандарҙы һанға һуға. Башҡорт ғаиләһе тыйнаҡ, унда насар ғәҙәттәргә урын юҡ.\nАтай кеше нисек тә булһа ғаиләһен ҡарарға тырыша. Кәрәк икән, Себер тарафтарына вахтаға сығып китә, таһылы етһә, үҙ эшен дә асып ебәрә. Ул бер ҡасан да аяҡ күтәреп диванда ятмай. Буш сағында балаларына ваҡыт бүлә, уларҙың мәктәптәге, түңәрәктәрҙәге хәле, уңыштары менән ҡыҙыҡһына.\nБашҡорт әсәйе – иң беренсе сиратта ғаилә тотҡаһы. Ул үҙенең донъя көтөргә ынтылышы менән тормош иптәшенә лә илһам бирә, балаларының да күңел тыныслығына булышлыҡ итә. Төп иғтибары – ғаиләһендә. Көндәлек уйы – нисек тә балаларын тәмлерәк ризыҡтар менән һыйлау, өҫ-башын ҡарау, башҡалар араһында кәм-хур итмәй үҫтереү. Әллә ҡайҙан үҙен ҡарауға ла ваҡыт таба, дәүләт эшенә лә өлгөрә, төрлө яҡлап үҫешә лә. Уның әҙ генә эш хаҡын бәрәкәтле генә итеп тотона белеү сере лә бар.\nБашҡорт ғаиләһе ер, баҡса эшен ярата, күп ризыҡты магазиндан һатып алмай. Байрамдарын ҡымыҙ менән үткәрә, өҫтәленән кәрәҙле бал, ҡорот өҙөлмәй, сәй ярата, итле ризыҡтарға өҫтөнлөк бирә. Ял көндәрен мунсаһыҙ күҙ алдына ла килтерә алмай. Өйөнөң иң түрендә ҡурай эленеп тора, балалары бәләкәйҙән уны уйнап үҫә. Ҡумыҙ, баян кеүек музыка ҡоралдарында ла һыҙҙыралар. Ғөмүмән, башҡорт ғаиләһе йыр-моң ярата. Концерттар, театрҙарға йөрөй, башҡорт телендә радио тыңлай, телевизор ҡарай.\nБашҡорт ғаиләһендә тик башҡортса ғына һөйләшәләр. Төрлө байрамдар өсөн түшелдерек, милли костюмдары, бүрек, түбәтәйҙәре бар.\nҺанай китһәң, башҡорт ғаиләһенең үҙенсәлектәре бик күп. Ул сит йоғонтоға бик бирелеп бармай, һис юғы уның ыңғай яҡтарын ғына үҙләштерә, үҙенсә яраҡлаштырып ала. Хатта сит илдә йәшәгән башҡорт ғаиләһе лә милли үҙенсәлектәрен юғалтмай. Ул ҡайҙа ғына бармаһын, “был бит башҡорт ғаиләһе” тип әйтерлек.\nБыл яҙма ысынбарлыҡмы, хыялмы? Ниндәй хаталар күрәһегеҙ? Тағы ла ниҙәр өҫтәр инегеҙ?


Рәсәй Федерацияһының Энергетика министрлығы Көнбайыш Себер – Волга буйы торба үткәргесе төҙөлөшөн хупланы. Был хаҡта Өфөлә ИТАР-ТАСС агентлығының төбәктәге вәкилд әре менән осрашыуҙа Башҡортостан Президенты Рөстәм Хәмитов хәбәр итте.\nИҫегеҙгә төшөрәбеҙ, Башҡортостан менән Татарстан торба үткәргесте төҙөүҙә инициаторҙар булып сығыш яһаны. Рөстәм Хәмитов һүҙҙәре буйынса, был мәсьәлә буйынса алға китеш бар. Рәсәйҙең Энергетика министрлығы был төҙөлөштө хупланы, тик бында дәүләт ресурстары ҡатнашмаясаҡ. Бында Рәсәй Федерацияһы бюджеты күҙ уңында тотола. Торба үткәргес инвесторҙар средстволары, шул иҫәптән федерация субъекттарының ҡайһы бер средстволары иҫәбенә төҙөләсәк.\nБашҡортостан Президенты проектты тормошҡа ашырыу буйынса яҡынса эш пландары хаҡында хәбәр итте. Ике республика хөкүмәттәре, Ханты-Манси автономиялы округы, Ямал-Ненец автономиялы округы етәкселеге ҡатнашлығында Башҡортостанда йәки Татарстанда проект офисы булдырыласаҡ.\n— Әле беҙ был проектты формалаштыра ғына башлайбыҙ, — тип һыҙыҡ өҫтөнә алды Рөстәм Хәмитов. – Көнбайыш Себерҙән өҫтәмә сеймал алһаҡ, Башҡортостан һәм Татарстан республикаларында, әлбиттә, нефть химияһы ныҡ ҡына үҫешәсәк.\n— Был проект өсөн, әлбиттә, көрәшәсәкбеҙ, — тине Башҡортостан Президенты. – Төрлө фекерҙәр бар, әммә бөгөнгө көндә беҙгә сеймал кәрәклеген яҡшы аңлайбыҙ. Был проект тиҙ тормошҡа ашырылмаясаҡ. Бының өсөн бер-ике генә түгел, бәлки, биш-алты йыл да кәрәк булыр, әммә башларға кәрәк.\nБыйыл өс квартал йомғаҡтары буйынса крәҫтиән (фермер) хужалыҡтарына бирелгән кредиттар күләме былтырғы йылдың ошо уҡ осоро менән сағыштырғанда 70 проценттан ашыуға артҡан. Уларға 23,8 млрд һумға кредиттар бирелгән. Ауыл хужалығын үҫтереү дәүләт программаһын тормошҡа ашырыу сиктәрендә Рәсәй Ауыл хужалығы банкы бәләкәй хужалыҡ формаларына айырым иғтибар бүлә.\nШәхси ярҙамсы хужалыҡтар хужалары 23,6 млрд һумлыҡ кредиттар алған, уҙған йылдың ошо уҡ осорона ҡарата был 50 процентҡа күберәк. Кредитлауҙы уҙған йыл менән сағыштырғанда 36,7 процентҡа арттырып, банк Ауыл хужалығы кооперативтарына 4,1 млрд һумға кредиттар биргән.\nАуыл хужалығын үҫтереү дәүләт программаһы 2008 йылдан алып тормошҡа ашырыла. Был арала программа сиктәрендә бирелгән кредиттар күләме 1,2 трлн һумдан артып киткән.\nРеспубликаның иң яҡшы йәш ғаиләһе Бөрйән районында йәшәй\nҠыштың беренсе көнөндә Өфөлә 14-се «Йәш ғаилә-2011» республика конкурсының еңеүсеһе билдәләнде. Көтөп алынған финал М.Ғафури исемендәге Башҡорт дәүләт академия драма театрында үтте. Аҙаҡҡы этапта алты пар ҡатнашты — өфөлөләр Ринат һәм Гөлсәсәк Ғатауллиндар, Күмертауҙан Салауат һәм Дилә Ғатауллиндар, Бөрйән районынан Рәмис һәм Айгиҙә Исламғоловтар, Ҡырмыҫҡалы районынан Ғайса һәм Миләүшә Ғайфуллиндар, Йәрмәкәй районынан Евгений һәм Мария Аникиндар, Октябрьский ҡалаһынан Василий һәм Татьяна Галета.\n— Был залда иң сағыу ғаиләләр йыйылған, — тине Башҡортостан Республикаһының йәштәр сәйәсәте һәм спорт министры урынбаҫары Руслан Ғизәтуллин, ҡатнашыусыларҙы сәләмләп. – Һеҙ Башҡортостандың төрлө район һәм ҡалалары исеменән сығыш яһайһығыҙ. Һәр берегеҙ үҙенсәлекле, әммә һеҙҙе бәхетле ғаилә тормошоноң айырып алғыһыҙ өлөшө — мөхәббәт, балалар, үҙ-ара аңлашыусанлыҡ берләштерә.\nӘлеге конкурстың төп темаһы – йыһан. Ул осраҡлы түгел: 2011 йыл – илебеҙҙә Рәсәй космонавтикаһы көнө. Һәм, әлбиттә, һәр ғаилә беҙҙең икһеҙ-сикһеҙ Галактика йондоҙлоғо булып тора.\nЙәш, талантлы, бәхетле, перспективалы – жюри ағзалары һәр ғаиләгә шундай характеристика бирҙе. Баһа биреү һәр саҡ ауыр, ә үтә сағыу ғаиләләр араһынан иң яҡшыһын һайлап алыу икеләтә ауыр, тип иҫәпләй жюри ағзалары.\nШулай ҙа конкурстың Гран-прийын алыусылар билдәләнде. Улар – Бөрйән районынан Исламғоловтар ғаиләһе. Рәмис Әнүәр улы менән Айгиҙә Вәлит ҡыҙы биш йыл бергә йәшәй. Уларҙың дүрт йәшлек ҡыҙҙары Элина үҫеп килә, үҙенең музыкаль һәм бейеү оҫталыҡтары менән ул береһен дә битараф ҡалдырманы.\n— Беҙ Өфөлә студент булған саҡта таныштыҡ, Салауат Юлаев һәйкәле эргәһендә саф һауала йөрөй инек. Таныштыҡ, яратыштыҡ, шулай итеп ғаиләбеҙ ҙә тыуҙы, — тип һөйләй ғаилә башлығы.\nИсламғоловтар жюри ағзаларын үҙҙәренең тәбиғилеге һәм әртистәргә хас оҫталыҡтары менән хайран ҡалдырҙы.\n— Еңергә бик тә теләгән инек, — тип һөйләй Айгиҙә. – Тәүҙә ҡаушаныҡ, әлбиттә. Әммә хәҙер, барыһы ла артта ҡалғас, беҙ бәхетле.\nУларҙың ныҡлы ғаилә сере бер-береңде аңлауҙа, ихлас булыуҙа, оптимизмда.\n— Тик алға ғына барырға, төшөнкөлөккә бирелмәҫкә, яратырға, сабыр булырға, бер-береңде тыңлай һәм ишетә белергә, ғәфү итергә — шул саҡта барыһы ла килеп сығасаҡ, — тип иҫәпләй йәш ғаилә.\nSayfa 5 > 31


«Салауат Юлаев» хоккей клубы форварды Линус Умарк 2018 йылғы Олимпиадаға Швеция йыйылмаһына инде // Спорт | новости башинформ.рф\n«Салауат Юлаев» хоккей клубы форварды Линус Умарк 2018 йылғы Олимпиадаға Швеция йыйылмаһына инде\n11:40, 17 января 2018 Спорт\n«Салауат Юлаев» хоккей клубы форварды Линус Умарк 2018 йылғы Олимпиадаға Швеция йыйылмаһына инде Фото: «Салауат Юлаев» хоккей клубы\nӨФӨ, 2018 йыл, 17 ғинуар. /«Башинформ» мәғлүмәт агентлығы, Наталья Овчарук/.\nШвецияның Олимпия комитеты Коньяҡ Кореяла 2018 йылғы Олимпиадала сығыш яһаясаҡ хоккей йыйылмаһы исемлеген иғлан итте. Өфөнөң «Салауат Юлаев» хоккей клубы форварды Линус Умарк Пхенчханда Швеция флагын яҡлаусылар исемлегенә ингән.\n«Һуңыраҡ был исемлеккә тағы ике форвард инәсәк», — тип хәбәр ителгән «өс таж иле» йыйылмаһының «Твиттер»ҙағы рәсми сәхифәһендә.\nШулай уҡ Швецияның боҙ дружинаһына Континенталь хоккей лигаһының тағы 9 уйынсыһы ингән. Ҡапҡасылар: Минскиҙың «Динамо»һынан Йонас Энрот һәмя Ҡытайҙың «Куньлнь Ред Стар» клубынан Магнус Хелльберг; һаҡсылар: Ярославлдең «Локомотив»ынан Стеффан Крунвалль, Петербургтың СКА клубынан Патрик Херсли, Түбәнге Каманың «Нефтехимик» командаһынан Эрик Густафссон, Омскиҙың «Авангард»ынан Юнас Анелев; һөжүм итеүселәр: Түбәнге Каманың «Нефтехимик» командаһынан Денним Эверберг, Новосибирскиҙың «Себер»енән Александр Бергстрем, Ҡазандың «Аҡ Барыҫ»ынан Антон Ландер.\nТеги: КХЛ, Салауат Юлаев, Линус Умарк, Олимпиада


Ҙур көстәр ярҙамында икенсе йыл рәттән илдә Берҙәм дәүләт имтиханы ғәҙел тапшырыла\nБыл турала бөгөн Рәсәй Хөкүмәте рәйесе Ольга Голодец төбәктәрҙең имтихандарҙы ойоштороуға арналған видеоселектор кәңәшмәлә белдерҙе. Унда Башҡортостан башлығы Рөстәм Хәмитов та ҡатнашты. Быйыл БДИ-ны 750 меңдән ашыу кеше тапшыра, уларҙың 640 меңе сығарылыш синыф уҡыусылары. Республика имтихандарҙы уҙғарыуға тулыһынса әҙер. Башҡортостанда 20 меңдән ашыу ҡыҙ һәм егет һынау тотасаҡ. Онлайн-трансляциялы аудитория 50 процентан 75-кә тиклем арттырылған. Имтихандарҙы ҡабул итеү пункттарының барыһы ла стационар йәки күсмә тимер эҙләү ҡоролмалары менән йыһазландырылған.


Башҡортостан юлдарына 663 фото һәм видеокүҙәтеү ҡоролмалары ҡуйыласаҡ - Bash.News\nБашҡортостан юлдарына 663 фото һәм видеокүҙәтеү ҡоролмалары ҡуйыласаҡ https://bash.news/news/89152_bashortostan_yuldaryna_663_foto_m_videokte_orolmalary_ujylasa\n31 ғин 2019, 22:02\nҮлемесле аварияларҙы кәметеү өсөн тәү сиратта автомобиль трассалары, магистраль, үҙәк урамдарҙы, юл саттарын фото һәм видеокүҙәтеү ҡоролмалары менән йыһазландырыу мөһим. Киләһе осорҙа 663 ошондай ҡоролма урынлаштырыу ҡарала. Ошо маҡсатта Башҡортостан етәкселеге менән берлектә әүҙем эш алып барыла, тип билдәләне Динар Ғилметдинов\nДинар Ғилметдинов, ЮХХДИ идаралығы етәксеһе: “Беҙ барлыҡ муниципаль берәмектәр менән берлектә ҙур эш үткәрҙек. Авариялар йыш теркәлгән урындарҙы билдәләнек. Уларҙың һөҙөмтәләре буйынса ла ҡарап сыҡтыҡ. Ентекле тикшереү нигеҙендә юл-транспорт ваҡиғаларын кәметеү өсөн талап ителгән камералар һанын иҫәпләп сығарҙыҡ. Башҡортостан юлдарына 663 фото һәм видео теркәү ҡоролмаһын урынлаштырыу талап ителә. Әле республика хөкүмәте уларҙы тәьмин итеү буйынса эш алып бара. Быйыл был камералар Башҡортостан юлдарына ҡуйыласаҡ”.\nАграрийҙар ҡорға йыйыла\n11:08, 14 июн


Ҡулланыу ваҡыты сыҡҡан аҙыҡ-түлек һаттылар, штраф һалдылар һәм ике көнгә яптылар…\nБына шулай ҙа була икән ул! Әгәр магазинға барғанда аҙыҡ-түлектең ҡулланыу ваҡытын ҡарамай алһаң, чегын үҙең менән алмаһаң…\nБаймаҡ ҡалаһында йәшәүсе йәш ир супермаркетҡа бара һәм күп итеп аҙыҡ-түлек һатып ала. Ҡайтып ҡараһа, барыһының да ҡулланыу срогы сыҡҡан була. Аптырап кире магазинға юллана. Тик унда һатыусылар унан чек таптыра. “Мин бит яңы ғына һеҙҙән сыҡтым, иҫләйһегеҙҙер бит”, --тип әйтеүе уға ярҙам итмәй. Ныҡышып тороуын дауам иткәс, магазин хеҙмәткәре (ир кеше) быны эткесләп-төрткөсләп ишеккә этә башлай. Былай ҙа асыуы ҡайнаған һатып алыусы түҙә буламы? Теге хеҙмәткәрҙе осора һуға ла ҡуя. Һөҙөмтәлә, һатып алыусыны хоҡуҡ һаҡлау органдары ике көнгә ябып ҡуя. Етмәһә, 2 мең һум күләмендә штраф һалына.\nӘ был мәлдә йәш кәләш бөтөнләй аптырауға ҡала. Магазинға киткән ире ғәйеп булһын әле! Исмаһам, телефонын да үҙе менән алмаған. Көтөп-көтөп көтөк булған кәләш ноҡот һалыусыға мөрәжәғәт итә. Уныһы: “Ҡайта, имен-һау ул, тупһаңа төшөп кенә тора. Полиция тирәһен барып эҙлә”,--тип кәңәш бирә.\nҠатын полицияға йыйына башлағанда ғына ире ҡайтып та инә.\nБына шулай. Бер уйлаһаң, ябай ғына тормош күренеше кеүек. Әммә беҙ быны яҙабыҙ. Һабаҡ алығыҙ, иғтибарлы булығыҙ. Ҡулланыусылар хоҡуғын белмәү, магазинда чек алмау нимәгә илткәнен аңлағыҙ.\nБында бар бәләнең башы һатыусыларҙың мутлашыуынан килә. Үҙ килемдәрен уйлап, ҡулланыу срогы сыҡҡан ризыҡты ташлама менән булһа ла “осороу” яғына ҡараған намыҫһыҙ һатыусыларға (бәлки, өҫтән, йәғни маркет хужаһы шулай ҡушалыр) ышанырға ярамай. Әйбер һатып алаһығыҙ икән, мотлаҡ чек алығыҙ. 14 көн эсендә һеҙ алған әйберҙе кире ҡайтарып бирергә хоҡуҡлы. Ә аҙыҡ-түлектең ҡулланыу срогын магазинда уҡ тикшереү хәйерле булыр.


Archives for Ноябрь 9th, 2018 | Йәншишмә\nНаписал в 9 ноября 2018, 11:18\nБәхет был юлы Ғафури районының Еҙем-Ҡаран ауылынан Миңһылыу Мирхәйҙәроваға йылмайҙы. Мосолман сынаяғы уға оҡшар, тип уйлайбыҙ. Миңһылыу апай, бүләгегеҙҙе алырға килгәндә паспорт, СНИЛС, ИНН күсермәләре кәрәк буласаҡ. Ә беҙҙең уйын дауам итә, «Йәншишмә»гә яҙылып, унда ҡатнашырға ашығығыҙ.\nЙәш рәссамдар тәбрикләнде\nНаписал в 9 ноября 2018, 11:16\nАуыл хужалығы министрлығы ойошторған «Минең ерем – минең байлығым» балалар һүрәттәре конкурсына 500-гә яҡын эш килде. Унда еңеүселәрҙе һәм призёрҙарҙы ауыл хужалығы һәм эшкәртеү сәнәғәте эшсәндәре байрамында Башҡортостан Республикаһы Башлығы вазифаһын ваҡытлыса башҡарыусы Радий Хәбиров ҡотланы. 6 – 8 йәшлектәр араһында Бишбүләктәге 2-се мәктәптән Данил Емельянов иң-иң тип табылһа, 9 – 10 йәшлектәрҙән – Көйөргәҙе …\nContinue reading ‘Йәш рәссамдар тәбрикләнде’ »\nНаписал в 9 ноября 2018, 11:08\nИсем-шәрифең: Ғәзинур Рыҫмөхәмәтов. Уҡыған мәктәбең, синыфың: Өфөләге Рәми Ғарипов исемендәге 1-се республика башҡорт интернат-гимназияһының X «А» синыфы уҡыусыһымын. Төрлө өлкәлә яулаған уңыштарың: математика олимпиадаһында – республика буйынса, физика олимпиадаһында ҡала буйынса призёр булдым. Еңел атлетика буйынса республика чемпионатында еңеп сыҡтым, 9 Май эстафетаһында – III, ҡала бәйгеһендә 800 метрға йүгереүҙә икенсе урын яуланым. Тәбиғәт ғилеме …\nContinue reading ‘«Ҡоламаҫ өсөн ҡыбырларға кәрәк!» – ти Ғәзинур’ »\nКүп кенә хеҙмәт дәресе бүлмәләрендә булырға тура килә. Күргәҙмә залын хәтерләтә улар. Уҡытыусының эше шунда сағыла ла инде. Ҡаныҡай мәктәбендә лә ҡул эштәрен күреп һоҡландыҡ. Ҡыҙҙар өсөн хеҙмәт дәрестәрен Флорида Мырҙа ҡыҙы Сабитова үткәрә икән. Оҫта ҡуллы уҡытыусы уҡыусыларын да нимәләр генә эшләргә өйрәтмәгән?! Шкаф башында ултырған төрлө матур-матур хеҙмәт емештәрен ҡарап сыҡҡас, эстә ятҡандарын …\nContinue reading ‘Ҡаныҡай оҫталары’ »\nУйынсыҡтар ҙа яһай\nНаписал в 9 ноября 2018, 10:46\nБеҙ Дүсән башланғыс мәктәбенә лә инеп сыҡтыҡ. Ҙур ғына белем усағы, ҡасандыр бында урта мәктәп булғаны күренеп тора. Тыуған яҡты өйрәнеү музейы бар. Тәүге уҡыу сиреген матур тамамлап, икенсеһен дә дәртләнеп башлап ебәрҙе кескәйҙәр. Иң тырыш уҡыусыларҙың береһе – IV синыфтан Эмиль Халиҡов менән таныштыҡ.